Kebenaran Operasi Bazar Ramadan di Seluruh Wilayah Persekutuan

Putrajaya – Bazar Ramadan di seluruh Wilayah Persekutuan dijangka dibenarkan beroperasi sepanjang bulan puasa yang menjelang awal bulan April 2022.

Menteri Wilayah Persekutuan, YB Datuk Seri Dr. Shahidan Kassim menyatakan hal tersebut ketika melancarkan kempen penanaman pokok Sakura Malaysia di Presint 2, Putrajaya.

Walau bagaimanapun, beliau mengingatkan bahawa pengoperasian tersebut mestilah berdasarkan prosedur operasi standard (SOP) seperti yang ditetapkan bagi mengelakkan penularan virus COVID-19.

Individu boleh mendaftar untuk mendapatkan lesen bagi beroperasi dalam bazar Ramadan. Para peniaga boleh mendapatkan maklumat lanjut berkenaan hal ini melalui pengumuman yang akan dibuat dalam masa terdekat.

Tambah beliau, individu yang telah mendapat lesen hendaklah beroperasi di bazar Ramadan sendiri dan bukan mendapatkan lesen bagi pihak orang lain atau beroperasi atas lesen peniaga lain. Hal ini dikatakan demikian kerana, lesen ini dikeluarkan bagi membantu peniaga untuk berniaga, di samping meningkatkan aktiviti ekonomi di seluruh Wilayah Persekutuan.

Tahun ini, walaupun angka jangkitan masih meningkat disebabkan oleh pembukaan sempadan dan kemunculan varian baharu, namun majoriti rakyat Malaysia telah menerima vaksin bagi dos pertama dan kedua, sementara dos penggalak pula sedang giat diberikan secara menyeluruh.

Oleh itu, pengoperasian bazar Ramadan tetap dibenarkan, namun peniaga haruslah mematuhi SOP dengan ketat seperti penentuan jalan masuk dan keluar serta penjarakan fizikal bagi mengelakkan penularan yang lebih teruk.

Pada masa yang sama, Kementerian Wilayah Persekutuan akan terus bekerjasama dengan Kementerian Kesihatan Malaysia (KKM) bagi memastikan bilangan kes jangkitan tidak meningkat secara drastik dan terus berkurang walaupun sektor ekonomi telah dibuka sepenuhnya.

YB Shahidan turut berkata, aktiviti perniagaan mesti diteruskan, namun mesyuarat dan perhimpunan berskala besar hendaklah dielakkan kerana hal ini mampu mempercepatkan penularan jangkitan virus.

Rakyat dinasihati untuk terus mematuhi SOP yang ditetapkan seperti memakai pelitup muka, mensanitasi atau membasuh tangan dengan air dan sabun secara kerap, dan mengamalkan penjarakan fizikal pada setiap masa.

Selain itu, disebabkan oleh kes meningkat kepada lima angka semula baru-baru ini, KKM menyarankan agar majikan untuk meneruskan semula Dasar Bekerja Dari Rumah (BDR).

Oleh itu, orang ramai dinasihatkan untuk terus berada di rumah jika tiada keperluan yang mendesak untuk keluar bagi mengelakkan tempat yang sesak.


Hampir 13 Juta Rakyat Malaysia Terima Dos Penggalak

Untuk mendapatkan maklumat terkini, ikuti kami melalui Telegram

Kuala Lumpur – Dianggarkan lebih daripada 53.9 peratus, iaitu sebanyak 12 616 238 rakyat Malaysia (dewasa) sudah menerima dos penggalak COVID-19, setakat semalam.

Merujuk laman portal COVIDNOW, 98 peratus individu dewasa, iaitu sebanyak 22 931 979 orang telah lengkap divaksinasi, manakala 99.2 peratus atau 23 207 389 orang telah menerima sekurang-kurangnya satu dos vaksin.

Bagi populasi remaja berumur antara 12 hingga 17 tahun, jumlah yang telah lengkap divaksin adalah sebanyak 2 792 830 orang (88.7 peratus), manakala 2 870 546 orang (91.2 peratus) lagi telah menerima satu dos vaksin.

Bagi vaksinasi harian, sejumlah 152 358 dos vaksin telah digunakan dengan meliputi 10 471 bagi dos pertama, 1506 bagi dos kedua, manakala 140 381 dos ketiga menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan sebanyak 64 264 073 dos.

Sementara itu, Pengarah Kesihatan, Tan Sri Dr. Noor Hisham Abdullah, melalui hantaran di laman Facebooknya, mencatatkan kadar keberjangkitan (Ro/Rt) COVID-19 negara berdasarkan kes harian ialah 1.39.

Sarawak mencatatkan nilai RT tertinggi iaitu 1.68, diikuti Perlis (1.65), Sabah (1.59), Labuan (1.51) dan Terengganu (1.40).

Menurut portal Github Kementerian Kesihatan, sebanyak 13 kematian direkodkan akibat COVID-19 pada hari semalam, iaitu tiga kematian di Selangor, masing-masing dua kes di Kelantan, Perak dan Sabah, manakala Kedah, Pulau Pinang, Terengganu dan Kuala Lumpur, masing-masing merekodkan satu kematian.


Elakkan Diri ke Tempat Tumpuan Ramai – Raja Muda Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah agar rakyat lebih peka dan sentiasa mematuhi prosedur operasi standard (SOP), berikutan peningkatan kes jangkitan COVID-19 yang kian membimbangkan.

Sekiranya tiada keperluan penting, semua rakyat terutamanya golongan berisiko hendaklah mengelakkan diri daripada ke tempat tumpuan ramai.

Rakyat perlu peka akan tanggungjawab sosial dengan memastikan aplikasi MySejahtera digunakan pada setiap kali memasuki premis perniagaan atau tempat tarikan pelancong.

“Pada masa yang sama, pemilik premis juga perlu memainkan peranan dalam memastikan hanya pelanggan yang berisiko rendah dan telah lengkap vaksinasi dibenarkan masuk ke dalam premis,” titah Raja Muda Perlis hari ini selepas berkenan berangkat menyerahkan sumbangan MAIPs kepada golongan asnaf.

Penyerahan sumbangan berjumlah RM21 ribu itu diberikan kepada 30 orang asnaf terpilih dalam kalangan anak kariah Masjid Sirajuddin, Padang Pauh, Perlis. Daripada jumlah sumbangan tersebut, agihan sebanyak RM700 setiap seorang disampaikan oleh amil mereka, Encik Zakaria Khamis.

Turut mengiringi baginda ialah Ketua Pegawai Eksekutif  MAIPs, Haji Mohd. Nazim Mohd. Noor.

Sementara itu, mengulas mengenai topik yang sama, Pengarah Jabatan Kesihatan Negeri, Dr. Sirajuddin Hashim mengatakan bahawa negara sekali lagi mencatatkan kadar peningkatan kes yang mendadak, bahkan sama situasi yang berlaku di luar negara.

Perlis juga terkesan dengan peningkatan penularan COVID-19, yakni 275 kes dilaporkan pada minggu lepas dengan peningkatan sebanyak 164 peratus berbanding dengan minggu sebelumnya.

Namun begitu, 97.5 peratus daripadanya adalah kategori 1 dan kategori 2 ringan dan hanya 12 peratus dimasukkan ke Pusat Kuarantin dan Rawatan COVID-19 Bersepadu (PKRC) dan hospital.

Meskipun begitu, tiada kematian dicatatkan. Beliau yakin dan percaya bahawa sebahagian besarnya disumbang oleh liputan vaksinasi lengkap bagi rakyat Perlis yang tinggi.

Tambah Dr. Sirajuddin, “Ketidakpatuhan SOP dan kurangnya pengamalan dalam kebiasaan baharu menjadi satu daripada faktor utama penyumbang kepada kejadian kluster, yang telah dikenal pasti.”


“Gandingan rakyat, media dan pemerintah menjaminkan keselamatan dan keamanan negara” – Presiden Jokowi

Untuk mendapatkan maklumat terkini, ikuti kami melalui Telegram

Sulawesi Tenggara – Indonesia memang cukup terkenal sebagai bangsa yang cinta akan sejarah dan seni budaya. Indonesia juga antara negara yang menjadi tumpuan pelancong dari seluruh dunia. Walau bagaimanapun, pandemik COVID-19 ternyata telah menjejaskan kebanyakan sektor pelancongan di serata dunia, termasuklah negara yang memiliki sejuta keistimewaan ini.

Seluruh muka bumi Indonesia tersedia dengan lokasi yang menakjubkan untuk dihidangkan dengan pelbagai kisah dan ceritera yang terakam dalam pelbagai bentuk media. Sama ada dalam bentuk bahan bercetak seperti buku, majalah, akhbar, tabloid. risalah, zine dan yang terkini menerusi pelantar digital dan media sosial, terus sahaja bahan-bahan ini dapat dikongsikan kepada pembacanya. Rakaman yang terpenting tentang khazanah Indonesia ini sudah pastilah melalui akhbar-akhbar dan pelbagai media lainnya sejak dahulu sehingga kini.

Semalam, bersamaan dengan 9 Februari telah dipilih sebagai Hari Pers Nasional Indonesia bersempena dengan hari penubuhan Persatuan Wartawan Indonesia (PWI). Selaras dengan peristiwa ini, Presiden Suharto telah menetapkan Hari Pers Nasional 2022 yang berlaku pada tahun 1985.

Dalam ucapan perasmiannya, Encik Joko Widodo, Presiden Indonesia merakamkan ucapan penghargaan pemerintah Indonesia kepada seluruh warga media Indonesia. Warga media Indonesia adalah kelompok yang penting sejak mula lagi akhbar dan bidang media berkembang pesat di Indonesia. Prihatin dengan cabaran mendepani pandemik COVID-19 ketika ini, beliau berharap warga media akan terus berjuang dalam menghasilkan bahan berita bermutu kepada seluruh rakyat Indonesia dan warga media Indonesia dilindungi oleh undang-undang sebagai jaminan keselamatan dan keamanan dalam mereka menunaikan tanggungjawab yang semakin mencabar ketika ini.

Sektor media mesti terus hidup untuk terus mendukung aspirasi pemerintah Indonesia untuk membangunkan dan memajukan Indonesia.

Selaku Presiden, beliau berharap agar seluruh rakyat Indonesia bangkit untuk memajukan diri serta seluruh komuniti agar seiring dengan pemerintah menemukan penyelesaian, untuk Indonesia segera keluar daripada konflik yang telah melumpuhkan banyak sektor ekonomi ini.

Gandingan rakyat, media dan pemerintah sudah pasti akan dapat memperkuatkan Indonesia kembali dan seterusnya rakyat akan mendapat manfaatnya.

Sejarah akhbar di Indonesia yang bermula pada tahun 1774 semasa penjajahan Belanda dan berkembang pesat ketika pengaruh Inggeris bermula tahun 1811, sebenarnya mempunyai hubungan yang unik dengan sejarah akhbar di Singapura dan Tanah Melayu. Negara serumpun ini lalu dihubungkan dengan semangat negara bangsa yang ingin bebas dan merdeka sebagai sebuah negara yang berdaulat.

Turut hadir dalam majlis ini ialah YB Tan Sri Datuk Seri Panglima TPr Annuar Haji Musa, Menteri Kementerian Komunikasi dan Multimedia Malaysia dan barisan kepimpinan utama pemerintah Indonesia dan pentadbir pertubuhan media Indonesia, serta duta-duta negara.


Pemeriksaan Suhu Badan di Premis Bawah KPM

Kuala Lumpur – Kementerian Pendidikan Malaysia (KPM), telah merujuk pengumuman oleh YB Dato’ Sri Hishammuddin Tun Hussien, Menteri Kanan Pertahanan pada 8 Februari 2022 lalu berkaitan dengan pemansuhan prosedur operasi standard (SOP) pemeriksaan suhu badan dan buku rekod mendaftar masuk ke mana-mana premis yang berkuat kuasa mulai 11 Februari 2022.

Sehubungan dengan itu, KPM memaklumkan bahawa mulai esok, pemeriksaan suhu badan sebelum masuk ke premis institusi pendidikan bawah KPM adalah tidak diwajibkan.

Namun begitu, semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan untuk mengimbas kod QR melalui aplikasi MySejahtera sebelum memasuki premis di institusi pendidikan bawah KPM.

Sebagai langkah keselamatan, ibu bapa atau penjaga dimohon untuk memastikan anak-anak atau anak di bawah jagaan mereka berada dalam keadaan sihat dan tidak mempunyai sebarang gejala sebelum hadir ke sekolah.

Murid yang mempunyai gejala atau ahli keluarga mereka yang disahkan positif COVID-19 serta tinggal serumah tidak dibenarkan untuk hadir ke sekolah.

Tahap kesihatan murid semasa berada di sekolah akan dipantau secara berterusan bagi memastikan murid yang menunjukkan simptom atau tanda-tanda tertentu diasingkan di bilik isolasi untuk tindakan selanjutnya.

KPM juga menyarankan ketetapan ini turut terpakai di semua institusi pendidikan yang tidak berdaftar dengan KPM.


Perlis Hantar 83 Peserta untuk Kejohanan Sirkit Woodball Kebangsaan

Untuk mendapatkan maklumat terkini, ikuti kami melalui Telegram

Kangar – “Perlis akan menghantar kontinjen seramai 83 peserta bagi mengambil bahagian dalam Kejohanan Sirkit Woodball Kebangsaan 2022 anjuran Persatuan Woodball Malaysia di Taman Metropolitan Batu, Kuala Lumpur dari 16 hingga 20 Februari 2022,” maklum Pengarah Jabatan Bomba dan Penyelamat Malaysia Negeri Perlis, Ruhisha Haris kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail di Majlis Penyerahan Bendera Kontinjen Negeri Perlis yang diadakan di Gelanggang Woodball Jabatan Pendidikan Negeri Perlis di Padang Behor, Kangar, Perlis.

Menurut Ruhisha Haris, pasukan kontinjen Perlis terdiri daripada 57 atlet lelaki dan 26 atlet wanita. Selain itu, terdapat beberapa orang atlet yang pernah mewakili pasukan kebangsaan dalam pertandingan-pertandingan yang bertaraf antarabangsa di dalam dan di luar negara sebelum ini. Manakala sebanyak 4 lelaki dan 2 wanita telah terpilih untuk bertugas sebagai pengadil.

Ruhisha Haris yang bertindak selaku Ketua Kontinjen Pasukan Perlis Woodpeckers turut memaklumkan bahawa latihan intensif telah dimulakan sejak 10 Januari lalu dan bakal berakhir pada 13 Februari ini. Dalam tempoh latihan tersebut, beberapa pertandingan mini mengikut acara-acara yang bakal disertai telah diadakan bagi mempersiapkan para pemain dari segi fizikal dan mental.

“Peserta yang akan berangkat ke ibu negara pada 15 Februari ini adalah daripada Persatuan Woodball Negeri Perlis (PWNPs), iaitu seramai 34 orang, UiTM Perlis (13 peserta), Kelab Sukan, Rekreasi dan Kebajikan (KESIREK) Hospital Tuanku Fauziah (9 peserta), Kelab Kebajikan dan Rekreasi Pejabat DYMM Tuanku Raja Perlis (PERALIS) (8 peserta), Kelab Titan Perlis (8 peserta), Universiti Malaysia Perlis (UniMAP) (8 peserta) serta Jabatan Ukur dan Pemetaan (JUPEM) Perlis (3 peserta),” ujar Ruhisha Haris.

Raja Muda Perlis, DYTM Tuanku Syed Faizuddin Putra Jamalullail yang juga merangkap Penaung DiRaja PWNPs mengingatkan semua atlet Perlis supaya memberikan komitmen yang terbaik untuk mengharumkan nama negeri, menjaga disiplin serta mematuhi segala Prosedur Operasi Standard (SOP) yang telah ditetapkan oleh penganjur dan pengurusan kontinjen PWNPs.

Untuk rekod, Perlis dipilih oleh Persekutuan Woodball Antarabangsa (IWF) untuk menjadi tuan rumah Kejohanan Woodball Piala Dunia (WCWC) 2020 yang terpaksa ditangguhkan sehingga ke hari ini akibat penularan pandemik COVID-19. Jika sempadan negara dibuka kembali, maka WCWC 2020 akan kembali diadakan di negeri Perlis pada bulan Julai 2022.

Turut berangkat sama bagi memeriahkan majlis ialah Raja Puan Muda Perlis, DYTM Tuanku Hajah Lailatul Shahreen Akashah Khalil.


Melahirkan Modal Insan Cemerlang dan Kompeten – Raja Muda Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, hari ini berkenan berangkat menyempurnakan perasmian projek peningkatan sosioekonomi usahawan asnaf Majlis Agama Islam dan Adat Istiadat Melayu Perlis (MAIPs) berupa perniagaan membalut kerusi semua jenis kenderaan bertempat di Naim Cushion Design.

Usaha melahirkan modal insan cemerlang dan kompeten merupakan aspek yang amat penting, terutamanya golongan remaja kerana mereka merupakan tonggak kepimpinan pembangunan negara pada masa akan datang.

Maka itu, untuk melahirkan modal insan yang cemerlang, ciri keperibadian seperti berpengetahuan tinggi, berakhlak mulia, berfikiran kreatif dan kritis, mempunyai kesihatan yang baik, serta memiliki ciri kepimpinan yang tinggi adalah sangat penting.

Ketika bertitah, Raja Muda Perlis juga menasihati rakyat agar sentiasa memberikan sokongan dan memainkan peranan dalam merealisasikan hasrat negara. Antaranya termasuklah melaksanakan tindakan dan program yang efektif bagi mempergiat aktiviti, khususnya dalam sektor ekonomi.

Tambah baginda, rakyat haruslah sentiasa berusaha, cekal dan tabah dalam mengharungi ketidaktentuan dunia hari ini akibat COVID-19, yang turut memberikan kesan pada dunia pendidikan, di samping tidak mengetepikan anak-anak bangsa supaya membudayakan ilmu pengetahuan sebagai pegangan hidup kelak.

Keberangkatan baginda ke Naim Cushion Design adalah bersempena dengan program MAIPs Peduli Menjejaki dan Menyantuni Asnaf Kali ke-11 bagi tahun 2022 ini. Pelepasan disempurnakan oleh Raja Puan Muda, DYTM Tuanku Hajah Lailatul Shahreen Akashah Khalil.  DYTM Tuanku Syed Faizuddin Putra yang juga merangkap Tuanku Yang DiPertua MAIPs turut berkenan singgah di tiga buah rumah milik asnaf terpilih bagi menyerahkan sumbangan agihan zakat MAIPs.

Turut hadir bersama-sama mengiringi baginda ialah Ketua Pegawai Eksekutif MAIPs, Haji Mohd Nazim Mohd Noor.


14 Februari, Hari Pemberian Buku Antarabangsa

Pada tarikh 14 Februari, bermula pada tahun 2012, Hari Pemberian Buku Antarabangsa (International Book Giving Day) diraikan oleh masyarakat di seluruh dunia. Hari Pemberian Buku Antarabangsa yang diinisiatifkan oleh sukarelawan ini bermatlamat untuk memastikan sebanyak mungkin buku sampai ke tangan kanak-kanak.

Demikian itu, pertubuhan sukarelawan melihat kebanyakan kanak-kanak di negara sedang membangun tidak memiliki buku, malah tidak mampu membeli buku. Di negara maju seperti United Kingdom, satu pertiga daripada jumlah kanak-kanak tidak memiliki buku, manakala di Amerika Syarikat pula, dua per tiga daripada kanak-kanak yang hidup dalam kemiskinan tidak memiliki buku.

Maka itu, pada tarikh 14 Februari setiap tahun, Hari Pemberian Buku Antarabangsa memfokuskan matlamat untuk menggalakkan masyarakat di seluruh dunia untuk memberikan buku kepada kanak-kanak. Selain itu, Hari Pemberian Buku Antarabangsa juga mengajak individu untuk melakukan perkara yang berikut:

Pada tahun 2012, buat pertama kalinya Hari Pemberian Buku Antarabangsa disambut oleh beberapa negara di dunia. Detiknya bermula apabila Amy Broadmore dan anaknya mencetuskan idea untuk Hari Pemberian Buku Antarabangsa dengan kerjasama Delightful Children’s Books. Seterusnya, pasangan ibu dan anak itu kemudian bekerja dengan Zoe Toft untuk merealisasikan hari yang signifikan itu.

Setelah berjaya mendapatkan insentif dan mengadakan aktiviti bagi mengisi sambutan Hari Pemberian Buku Antarabangsa, mereka menyerahkan semua urusan berkaitan dengan Hari Pemberian Buku Antarabangsa kepada Emma Perry pada tahun 2013, yang hingga kini mengendalikan laman web.

Sejak itu, Hari Pemberian Buku Antarabangsa terus bersemarak dan disambut dengan penuh kesedaran tentang pentingnya berkongsi dan memberikan buku kepada orang lain.

Pada tahun 2014, Hari Pemberian Buku Antarabangsa telah disambut oleh masyarakat di Australia, Kanada, Afrika Selatan, Perancis, India, Ireland, Jepun, New Zealand, Singapura, Filipina, Turki, United Kingdom, Amerika Syarikat, Jerman, Nigeria, Nicaragua, Brazil, Mesir, Poland, Greece, Portugal, Mexico, Macedonia, Malawi, Hungary, Malaysia, Israel, Denmark, Thailand, Indonesia, Jordan, China, Puerto Rico dan Bulgaria.

Dengan adanya sambutan dan kesedaran tentang Hari Pemberian Buku Antarabangsa, diharapkan masyarakat di seluruh dunia akan memikirkan cara terbaik untuk membantu kanak-kanak yang memerlukan bahan bacaan dalam komuniti mereka. Terdapat enam cara untuk menyertai Hari Pemberian Buku Antarabangsa, iaitu:

Buku dilihat memiliki kuasa infiniti. Dengan adanya kuasa itulah, buku boleh membawa kita menjelajah ke dunia baharu, mengajar kita tentang perkara baharu, memberikan inspirasi, membuatkan kita menangis atau ketawa, dan membawa kita mengimbau memori lama yang penting dalam hidup kita.

Bagi kanak-kanak pula, kenangan terindahnya mungkin tentang buku cerita yang dibacakan kepadanya sebelum tidur, atau buku yang dibacanya dalam tempoh dia membesar. Bagi golongan remaja pula, minatnya pada buku mungkin sambungan daripada genre buku yang dibacanya semasa dia kecil. Apabila telah menginjak dewasa, ada dua kemungkinan, sama ada golongan ini masih membaca atau sudah tidak berminat membaca buku.

Walau apa-apa pun situasinya, raikan Hari Pemberian Buku Antarabangsa sambil membuat kebaikan dengan cara memberikan buku kepada orang lain, terutamanya kanak-kanak, dan menyebarkan kegembiraan melalui buku.

Sememangnya, Hari Pemberian Buku Antarabangsa dikhaskan untuk menyemai minat membaca sepanjang hayat, terutamanya kepada kanak-kanak, dan menyediakan buku untuk kanak-kanak yang memerlukan bahan bacaan bagi mengisi masa lapang.


DBP Terus Menggalas Tanggungjawab Pengkaryaan dan Penerbitan Ilmiah

Untuk mendapatkan maklumat terkini, ikuti kami melalui Telegram

Pengkaryaan ilmiah merupakan satu daripada komponen industri penerbitan yang memberikan sumbangan besar kepada usaha mencerdaskan dan meningkatkan keintelektualan bangsa kerana kebanyakan pengkaryaan dan penerbitan bahan ilmiah berasaskan bahan penyelidikan dan pemikiran sarjana daripada pelbagai bidang kepakaran.

Komponen ini melibatkan aktiviti pemeliharaan dan penyebaran ilmu dan ketamadunan sesuatu bangsa dan negara. Lebih daripada itu, penerbitan ilmiah juga merupakan indeks atau petunjuk bagi kemajuan sesuatu bangsa dan negara.

Menelusuri peranan Dewan Bahasa dan Pustaka (DBP) dalam pengkaryaan dan penerbitan ilmiah, tidak dapat dinafikan bahawa institusi ini berupaya menggalas tanggungjawab besar dalam usaha mengindustrikan dan melestarikan bahasa dan persuratan Melayu.

Bagi memastikan bahasa Melayu kekal menunjangi ketamadunan negara seperti yang dihasratkan oleh pejuang bahasa Melayu, DBP merangka tiga teras strategik, iaitu menjadikan bahasa Melayu sebagai bahasa ekonomi, bahasa negara dan bahasa ilmu.

Penerbitan ilmiah menjadi satu daripada tunjang utama dalam pemartabatan dan pemerkasaan khazanah persuratan Melayu sebagai bahasa ilmu. Pelbagai bentuk pengkaryaan ilmiah diterbitkan oleh DBP, sama ada dalam bentuk bercetak atau digital, daripada pelbagai bidang ilmu untuk pelbagai kumpulan sasaran pembaca, iaitu daripada kanak-kanak, remaja sehingga dewasa.

Penerbitan ilmiah agak berbeza dari segi pengisian dan anatominya berbanding dengan penerbitan bacaan umum yang lain. Di DBP, pengisian dan pengkaryaan ilmiah memfokuskan hasil penulisan dan penyelidikan yang tinggi nilainya berpandukan dua kelompok bidang ilmu yang besar, iaitu sains teknologi dan sains sosial.

Para sarjana mengklasifikasikan buku ilmiah sebagai buku yang diterbitkan untuk pembaca golongan tertentu, iaitu pembaca yang berkaitan rapat dengan dunia akademik peringkat tinggi, seperti pentadbir, pelajar institusi pengajian tinggi, pensyarah dan ahli profesional pelbagai bidang.

Bentuk penerbitan ilmiah di DBP merujuk karya asli, jurnal, monograf, karya terjemahan dan karya suntingan, serta yang seumpamanya yang memerlukan penyemakan teliti daripada penilai yang mahir dalam bidang berkenaan. Oleh sebab itu, prosedur penerbitan ilmiah di DBP melalui proses yang agak panjang dan begitu teliti bagi menjamin mutu dan kewibawaan ilmu pengetahuan yang akan dikongsi dan disebarkan.

DBP turut mempunyai garis panduan khusus dan tertentu dalam penerbitan sesuatu karya ilmiah dalam bahasa lain. Walaupun penulisan ilmiah terbitan DBP memberikan keutamaan terhadap penerbitan berbahasa Melayu sebagai wahana perkembangan ilmu dan tamadun bangsa, penerbitan dalam bahasa lain turut diberikan perhatian.

Kecaknaan usaha penerbitan alam bahasa lain ini terbukti apabila Akta Dewan Bahasa dan Pustaka membenarkan penerbitan karya dalam bahasa lain, terutamanya yang berkaitan dengan pengembangan bahasa dan sastera negara, serta yang berkaitan dengan kepentingan pendidikan negara.

Sebagai sebuah institusi penerbitan khazanah Melayu yang berwibawa, cabaran yang dihadapi oleh DBP untuk mendapatkan bahan ilmiah yang tinggi nilai pengetahuan dan keintelektualannya tidak dapat dinafikan. Cabaran ini perlu ditangani dengan bijaksana kerana dasar penerbitan DBP, sama ada penerbitan secara konvensional atau elektronik mensyaratkan kandungan yang bermutu yang dapat memenuhi keperluan pembaca.

Dasar ini bertujuan untuk memastikan judul ilmiah yang diterbitkan memberikan manfaat besar kepada pembaca, selain memenuhi tanggungjawab sosial DBP. Bagi DBP, selain meningkatkan kuantiti judul buku yang diterbitkan, aspek kualiti kandungan dan persembahan turut diberikan keutamaan.

Sebelum membuat keputusan untuk menerbitkan sesuatu judul, penilaian dibuat oleh tenaga dalaman dan pakar luar. Ada judul yang dinilai melebihi sekali penilaian oleh pakar luar bagi menjamin kualiti kandungan buku yang akan diterbitkan.

Pelbagai kursus, bengkel atau seminar turut dianjurkan bagi mempersiapkan dan memperlengkapkan penulis dengan pengetahuan dan kemahiran yang diperlukan untuk menghasilkan sesuatu karya ilmiah yang bermutu. Persediaan dari aspek motivasi juga diberikan perhatian agar karya yang ditulis diusahakan secara konsisten sehingga selesai.

Kegiatan pengkaryaan dan penerbitan ilmiah di DBP bukan semata-mata kegiatan perdagangan atau komersial tetapi turut melibatkan tanggungjawab dari aspek kebudayaan, keilmuan dan keintelektualan. Sebagai agensi kerajaan, bukan semua bahan terbitan DBP bermotifkan keuntungan komersial.

Terdapat juga bahan terbitan DBP, khususnya bahan ilmiah diterbitkan untuk memenuhi tanggungjawab sosial seperti yang dinyatakan. Oleh sebab itu, ada judul terbitan yang tidak memberikan keuntungan tetapi diharapkan dapat memberikan impak yang besar dalam memenuhi tanggungjawab sosial DBP.

Dalam penerbitan buku ilmiah, walaupun DBP diberikan tanggungjawab untuk menerbitkan banyak judul, tidak semua buku tersebut dicetak dalam kuantiti yang banyak. Contohnya, buku bagi tujuan rujukan dan pembelajaran dicetak dalam kuantiti yang sedikit dengan kos yang tinggi. Ada antara buku tersebut yang diterbitkan semata-mata untuk memenuhi keperluan lebih kurang 100 orang pelajar sahaja, sedangkan kos penerbitan tidak jauh berbeza daripada judul yang diterbitkan dalam skala yang besar.

Sebagai kesimpulannya, pengkaryaan dan penerbitan ilmiah di DBP ialah wahana pembinaan dan penyebaran khazanah ilmu yang menyumbang kepada peningkatan kualiti kehidupan dan kemajuan masyarakat di Malaysia.

Sejarah kebudayaan dan tamadun kemanusiaan sesebuah negara membuktikan bahawa tanpa kegiatan penerbitan, khususnya pengkaryaan ilmiah yang aktif dan pesat, kemajuan sebuah masyarakat tidak berkekalan jauh sekali untuk berkembang. Sebaliknya, menerusi usaha pengkaryaan dan penerbitan yang mantap, pengaruh ketamadunan masyarakat itu akan berpanjangan dan tersebar ke seluruh pelosok benua.

Hal ini dikatakan demikian kerana pengkaryaan dan penerbitan ilmiah berfungsi untuk membina khazanah ilmu yang menyumbang kepada peningkatan kualiti kehidupan dan kemajuan sesebuah masyarakat. Secara tidak langsung, hal ini dapat membantu mendokumentasikan pelbagai peristiwa atau sejarah, serta pelbagai penemuan dan hasil penyelidikan untuk dimanfaatkan oleh masyarakat pembaca. Menerusi amanah ini, DBP perlu terus menjuarai dan melestarikan pengkaryaan ilmiah di negara ini.


Banci 2020: Penurunan Peratusan Golongan Muda

Untuk mendapatkan maklumat terkini, ikuti kami melalui Telegram

Bancian Penduduk dan Perumahan Malaysia 2020 menunjukkan penurunan peratusan golongan muda daripada 27.6 peratus pada tahun 2010 kepada 24.0 peratus pada tahun 2020.

Perdana Menteri, YAB Dato’ Sri Ismail Sabri Yaakob berkata, sebanyak 6.8 peratus berumur 65 tahun dan ke atas, 69.3 peratus ialah umur bekerja (15 hingga 64 tahun) dan bakinya 24.0 peratus dalam kalangan umur muda (0 hingga 14 tahun).

Tambah beliau, warga emas berumur 60 tahun ke atas direkodkan sebanyak 10.4 peratus (3.4 juta) berbanding dengan 8.0 peratus pada tahun 2010.

Penemuan utama bancian ini juga mendapati, daripada 32.4 juta yang dibanci, terdapat 52.3 peratus terdiri daripada lelaki, manakala 47.7 peratus ialah perempuan.

Hal ini menjadikan nisbah jantina adalah 110 bagi lelaki berbanding dengan 100 wanita.

Namun begitu, Putrajaya menunjukkan bilangan wanita melebihi lelaki hasil daripada bancian.

“Rentetan itu, hasil kajian mendapati bahawa 100 orang wanita bersamaan 96 orang lelaki,” katanya yang berucap merasmikan Laporan Penemuan Utama Banci Penduduk dan Perumahan Malaysia 2020 di MSU (Management & Science University) hari ini.

Selain itu, bagi statistik mengikut etnik, penduduk Bumiputera mencatatkan peratusan tertinggi sebanyak 69.4 peratus, diikuti etnik Cina (23.2%), India (6.7%) dan lain-lain (0.7%).

Sementara itu, penduduk Malaysia yang berjumlah 32.4 juta mempunyai Purata Kadar Pertumbuhan Tahunan (CAGR) sebanyak 1.7 peratus dalam tempoh 10 tahun.

Menurut beliau lagi, kesemua penemuan Banci 2020 akan menjadi tanda aras baharu untuk kerajaan menggariskan polisi dan dasar yang berkaitan dengan pembangunan dan kesejahteraan rakyat.

Malah, hal ini memberikan input yang menyeluruh dalam perlaksanaan dasar sedia ada, iaitu Wawasan Kemakmuran Bersama 2030 dalam Rancangan Malaysia Ke-12 (RMK-12) dan Agenda 2030 Pembangunan Mapan (SDGs).


Hampir 170 Ribu Kanak-kanak di Malaysia telah Divaksin

Kuala Lumpur – Seramai hampir 170 ribu kanak-kanak yang berusia dalam lingkungan lima hingga 11 tahun telah menerima dos vaksin COVID-19 yang pertama melalui Program Imunisasi COVID-19 Kebangsaan Kanak-Kanak (PICKids) setakat semalam. Bilangan yang mencecah 4.8 peratus populasi kanak-kanak di Malaysia itu dicatatkan sejak PICKids dilancarkan pada 3 Februari yang lalu.

Dalam pada itu, sebilangan besar rakyat di negara ini juga mendapat vaksin bagi dos pertama dan kedua, yakni 98.7 peratus telah menerima satu dos, manakala 97.5 peratus telah melengkapkan vaksinasi. Bagi dos penggalak, sejumlah 13 juta atau 56.4 peratus populasi dewasa dalam negara mendapatkan sejak perkara itu diumumkan oleh kerajaan melalui Program Imunisasi COVID-19 Kebangsaan (PICK) Penggalak (Booster) atau lebih dikenali sebagai PICK-B pada 13 Oktober 2021 susulan persetujuan Mesyuarat Jawatankuasa Khas Jaminan Akses COVID-19 (JKJAV) Bil. 18/2021 pada 30 September 2021.

Bagi mencapai imuniti kelompok, setelah majoriti orang dewasa mendapat vaksin, kerajaan mula membuka suntikan vaksinasi kepada golongan remaja, seterusnya kanak-kanak bagi memastikan perlindungan diberikan kepada setiap lapisan masyarakat.

Setakat 13 Februari 2022, vaksinasi harian mencatatkan 118 875 dos vaksin diberikan meliputi 35 441 dos pertama, 649 dos kedua dan 82 785 dos penggalak, menjadikan jumlah kumulatif dos vaksin yang diberikan di bawah PICK sebanyak 65 042 686 dos.

Namun begitu, kes jangkitan COVID-19 harian semakin meningkat oleh sebab varian Omicron yang semakin mudah menular lebih-lebih lagi setelah sektor ekonomi dan pelancongan juga sudah dibuka secara sepenuhnya.

Warga Malaysia dinasihati untuk terus menjaga kebersihan diri dengan kerap mencuci tangan dengan air dan sabun secara kerap, sentiasa memakai pelitup muka, mengamalkan penjarakan fizikal, memanfaatkan aplikasi MySejahtera dan mengelakkan diri daripada tempat yang sesak.


Peranan Radio dalam Memperkukuh Nilai Kesopanan dan Kesusilaan

Untuk mendapatkan maklumat terkini, ikuti kami melalui Telegram

Setiap tahun pada 13 Februari akan berlangsungnya hari memperingati sejarah penciptaan radio sedunia. Sambutan ini diilhamkan oleh Spanish Academy of Radio yang merupakan ahli Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO), yang menyifatkan radio antara instrumen terpenting dalam transformasi sosial masyarakat dunia. Radio telah menjadi suatu keperluan dalam semua keadaan sama ada sebagai penyampai maklumat dan hebahan ataupun menyiarkan lagu-lagu, serta menyediakan pelbagai segmen menarik yang mampu memberikan pengetahuan dan juga dapat menyentuh nurani para pendengar.

Perkataan “radio” berdasarkan Pusat Rujukan Persuratan Melayu bermaksud pemancaran (penghantaran, pengiriman, siaran) bunyi dan lain-lain menerusi udara.

Merujuk istilah Majlis Bahasa Brunei Darussalam-Indonesia-Malaysia atau MABBIM, terdapat lebih daripada 40 istilah berkenaan dengan radio yang meliputi pelbagai bidang seperti aeroangkasa, teknologi maklumat, perikanan, kejuruteraan, komunikasi massa, kejuruteraan kapal terbang dan ekonomi. Demikian pesatnya perkataan radio dalam kegunaan manusia seharian khususnya yang berkaitan dengan komunikasi.

Evolusi penciptaan radio bermula pada tahun 1895, apabila seorang jurutera elektrik bernama Guglielmo Marconi dari Itali, iaitu manusia yang pertama berjaya menghantar dan menerima isyarat radio. Kemudiannya, seorang ahli fizik Amerika yang bernama Reginald Fessenden berasal dari Kanada telah mencipta sejarah dengan membuat siaran radio pertama dan turut menyampaikan mesej suara pertama di dunia pada tahun 1906.

Semenjak itu, radio menjadi alat penting dalam sistem komunikasi manusia moden. Melalui alat ini, pelbagai maklumat dapat disalurkan dengan lebih cepat dan tepat berbanding dengan pelbagai kaedah penyampaian komunikasi tradisional sebelum itu yang menggunakan khidmat perwakilan untuk menghantar informasi seperti burung merpati, perisik dan sudah tentu kaedah ini mengambil tempoh yang lama untuk sampai ke lokasi berkenaan.

Oleh itu, penciptaan radio merupakan satu inisiatif rekayasa untuk memantapkan medium ini agar dapat digunakan dengan meluas.

Malaysia, tanah air tercinta ini juga tidak terlepas daripada menerima tempias perkembangan pesat tersebut. Sejarah radio di Malaysia bermula pada tahun 1921 apabila Al Birch, seorang jurutera elektrik kerajaan Johor telah membawa set radio pertama ke negara ini melalui gelombang 300 meter sebagai pemula siaran. Beliau telah menubuhkan Persatuan Wireless Johor, Persatuan Wireless Pulau Pinang dan Persatuan Wireless Malaysia di Kuala Lumpur.

Lanjutan daripada itu, pada tahun 1930, Sir Earl daripada Lembaga Pelabuhan Singapura melancarkan siaran gelombang pendek setiap dua minggu sekali sama ada pada hari Ahad atau Rabu. Kemudian, usaha tersebut diteruskan oleh Persatuan Wireless Malaysia yang melancarkan siarannya dari Bukit Petaling, Kuala Lumpur melalui gelombang 325 meter.

Perkembangan radio semakin giat diusahakan, antaranya Sir Shenton Thomas telah membuka Studio Perbadanan Penyiaran British dengan menggunakan pemancarnya di Caldecott Hill, Singapura pada 11 Mac 1937. Seterusnya, Perbadanan Penyiaran British Malaya diambil alih oleh Negeri-Negeri Selat dan menjadi sebahagian daripada Kementerian Penerangan British yang dikenali dengan nama Perbadanan Penyiaran Malaya.

Kesinambungan sejarah ini, jelas menunjukkan betapa pentingnya radio dalam memainkan peranannya sebagai penyebar maklumat kepada masyarakat, lebih-lebih lagi dalam menyalurkan informasi berkenaan dengan polisi atau dasar kerajaan kepada seluruh masyarakat agar dapat menerima maklumat dengan betul.

Berdasarkan penelitian, sehingga kini terdapat lebih daripada 50 buah stesen radio yang meliputi 31 buah stesen radio di bawah jenama urus tadbir Jabatan Penyiaran Malaysia (RTM) yang terdiri daripada radio bertaraf nasional, radio negeri dan juga radio daerah.

Sementara itu, sebanyak 28 stesen radio dari sektor swasta yang diuruskan oleh syarikat seperti Astro dan Media Prima Audio (MPA), ataupun radio daripada syarikat persendirian yang memberikan saingan dalam industri ini. Berdasarkan rekod pada tahun 2020, rangkaian keseluruhan radio Astro mencatatkan 331.2 juta pendengar digital, manakala bagi tahun 2021, rangkaian MPA telah mencatatkan sehingga 57 juta pendengar digital.

Dalam pasaran komunikasi era kini, radio juga melaksanakan fungsinya berdasarkan kuasa pengguna. Jika dahulu radio berfungsi sebagai alat komunikasi dalam menyalurkan mesej atau perkongsian tertentu berkaitan dengan aspirasi kerajaan atau pihak tertentu, tetapi kini radio telah berkembang sifat dan fungsinya dengan menjadi alat separa hiburan kepada para pendengarnya.

Menurut kajian yang dilaksanakan oleh Radio Audience Measurement (RAM) Survey Wave 2 pada tahun 2020, didapati bahawa radio masih relevan sepanjang tempoh pandemik COVID-19 dengan mencapai 93.6 peratus jumlah pendengar yang berusia 10 tahun dan ke atas di Semenanjung Malaysia. Hal ini membuktikan bahawa radio masih menguasai perkembangan maklumat abad ke-21.

Perkembangan ini juga turut memberikan impak yang besar kepada radio berbahasa Melayu dengan menonjolkan citra kehidupan kontemporari, berunsurkan komersial, gaya hidup sofistikated serta menampilkan citra jati diri dan warisan budaya bangsa. Tidak dinafikan, personaliti mahupun penyampai yang dipilih oleh stesen radio memberikan pengaruh yang cukup besar kepada pendengarnya dan sekali gus mempengaruhi kedudukan sesebuah radio berkenaan.

Walau bagaimanapun, di sebalik pencapaian hebat sesebuah radio, terdapat kebimbangan yang diutarakan daripada pelbagai pihak berkaitan dengan senario penyampai radio yang menyebabkan isu kerancuan atau campur aduk bahasa kebangsaan berleluasa.

Tidaklah tepat sekiranya ada stesen radio di negara ini yang menjadikan faktor untuk memenuhi selera pendengar sebagai alasan utama sehingga mengabaikan tanggungjawabnya untuk menyuburkan prinsip Rukun Negara yang telah dimuafakati bersama-sama dengan nilai dan aspirasinya. Prinsip kelima yang menekankan nilai “kesopanan dan kesusilaan“ kelihatannya semakin longgar dalam realiti hidup masyarakat dan terdapat pihak yang beranggapan bahawa penyampai radio ialah penyumbang kepada berlakunya hal tersebut. Buktinya, Mstar secara dalam talian telah menyelar tindakan seorang penyampai radio yang bersikap kurang sopan kerana mentertawakan seorang guru yang sedang mengajar mata pelajaran bahasa Inggeris kepada pendengar.

Tidak dinafikan bahawa perkembangan radio digital merupakan faktor penyebab kepada peningkatan capaian pendengar kerana dapat diakses dengan mudah dan tiada had sempadan. Terdapat suatu perkongsian daripada pendengar yang bermastautin di United Kingdom baru-baru ini, tentang maklum balas rakan-rakan berbangsa asing yang sedikit terkejut dengan cara penyampaian oleh penyampai radio yang menggunakan bahasa Inggeris dan mencampuradukkannya dengan bahasa Melayu secara kerap, sehingga menimbulkan pertanyaan, adakah menjadi kelaziman cara berbahasa rakyat Malaysia sedemikian?

Impaknya, perkara ini memberikan citra yang tidak tepat tentang Malaysia. Dalam satu perkongsian lain menerusi Slot Sembang KL terbitan KL FM, RTM oleh Dr. Hazami Jahari, Pengarah Jabatan Dasar dan Penyelidikan, Dewan Bahasa dan Pustaka, turut menyatakan bahawa seorang duta dari negara Perancis juga bernada yang sama apabila beliau sukar mendapatkan stesen radio di negara ini yang secara sepenuhnya menggunakan bahasa Melayu.

Dalam hal ini, sudah pasti penyelesaiannya tertumpu kepada semua pihak khususnya warga sektor komunikasi untuk mematuhi garis panduan yang telah dikeluarkan oleh Kementerian Komunikasi dan Multimedia, agar hasrat untuk melahirkan warganegara yang berketerampilan dalam berbahasa serta menepati prinsip kelima Rukun Negara dapat direalisasikan dengan jayanya.

Oleh itu, suatu harapan yang besar kepada seluruh stesen radio berbahasa Melayu agar memastikan penyampai radio yang dipilih memenuhi kriteria sebagai agen penting memperkukuh penggunaan bahasa Melayu. Suara dan celoteh penyampai radio ialah simbol kepada kecaknaan bahasa, manakala ucapan lisannya ialah lambang kepada pendekatan keperibadian penuh hikmah dan santun berbudaya oleh radio yang diwakilinya.

Semoga stesen radio terus menjadi model praktikal kesopanan dan kesusilaan yang dapat menstabilkan perpaduan dan keharmonian masyarakat.

Selamat Menyambut Hari Radio Sedunia 2022. “Radio dan Keyakinan”!


Keluarga Malaysia: Impak Komunikasi kepada Psikologi Perkembangan Generasi Muda

Untuk mendapatkan maklumat terkini, ikuti kami melalui Telegram

Kuala Lumpur – Kepetahan Raifa Zulkifli (penyampai) berjaya mengimbangi dengan huraian daripada panel undangan, iaitu Profesor Madya Ts. Dr. Jessica Ong Hai Liaw, Pakar Psikologi Bahasa dari Universiti Pertahanan Nasional Malaysia yang mengupas tajuk perbincangan “Komunikasi Bina Keyakinan Anak-anak Malaysia” pada hari ini melalui slot Temu Bual Bernama Radio.

Cetusan perbincangan ini bertitik tolak daripada usaha mewujudkan sistem penyampaian dan komunikasi yang dikatakan perlu dimantapkan dan dipermudahkan, serta disesuaikan dengan keperluan seluruh masyarakat, khususnya anak-anak muda Keluarga Malaysia.

Setelah diteliti oleh penyelidik dan pakar, bahawa konflik sosial yang berlaku dalam kalangan generasi muda ini adalah berpunca daripada faktor komunikasi yang lemah dalam institusi keluarga dan masyarakat.

Menurut Dr. Jessica, komunikasi yang berkesan mempunyai kaitan dengan perbezaan mengikut situasi tertentu, khususnya faktor demografi, geografi, masyarakat luar bandar mahupun di kota besar. Komunikasi yang dijelaskan melalui kes-kes yang mendapat penelitian beliau ialah merujuk komunikasi lisan dan bertulis (media sosial). Hal ini perlulah disedari oleh setiap daripada kita tentang konteks komunikasi pada zaman era ini, khususnya terhadap anak-anak muda.

Sekiranya berlaku krisis identiti dalam sesebuah keluarga atau masyarakat, komunikasi menjadi elemen yang paling tidak dapat diperbaiki dan dipulihkan. Dalam konteks ini, Dr. Jessica berpendapat bahawa konflik atau krisis yang berlaku seharusnya mereka disantuni dengan rasa kasih sayang dan perhatian, malahan peranan ahli keluarga sangat penting dalam menyelesaikan permasalahan.

Jika ditelusuri dengan lebih mendalam, hal ini juga boleh berlaku sekiranya mempunyai komunikasi yang berimpak negatif yang dipengaruhi oleh persekitaran dan rakan sebaya. Ditambah lagi dengan tiadanya ruang komunikasi yang tercipta antara anak-anak dengan ibu bapa, keluarga dan masyarakat menyebabkan konflik dan krisis tersebut tidak dapat menemui jalan penyelesaian.

Tambah beliau, komunikasi positif antara ahli keluarga, masyarakat dan rakan-rakan amat penting dalam membina keyakinan diri seorang kanak-kanak atau remaja yang terlibat dalam permasalahan ini. Sekiranya wujud komunikasi positif, maka mereka dapat membina keyakinan diri, percaya terhadap kemampuan diri, dan mereka ini mampu untuk meluahkan pendapat, serta berupaya untuk menjadi orang yang berjaya.

Satu perkara yang perlu diambil perhatian ialah hindari daripada mereka berasa terpinggir dan terabai. Keprihatinan semua pihak amat perlu untuk mereka berhadapan dengan konflik atau krisis identiti yang dialami oleh mereka dan yang paling penting tindak balas persekitaran, termasuklah keluarga dan masyarakat akan mempengaruhi mereka dalam berinteraksi.

“Jangan mudah kita menghakimi atau menghukum kanak-kanak atau remaja yang terlibat dengan pelbagai konflik sosial, kita sebagai orang dewasa, khususnya ibu bapa haruslah sentiasa menggunakan pendekatan komunikasi dalam membina hubungan kita sebagai rakan baik kepada kanak-kanak dan remaja ini,” kata Dr. Jessica

Keperibadian kanak-kanak Keluarga Malaysia ini menurutnya lagi akan terbina perilaku dan tutur katanya sejak kecil lagi. Oleh hal yang demikian, ibu bapa harus sedar daripada peringkat awal tentang perkembangan komunikasi kanak-kanak. Sekiranya timbul keraguan pada tutur katanya, bahasa tubuhnya, seperti gerak bibir dan akhirnya kepada tulisannya, sudah pasti ada sesuatu yang berlaku kepada mereka ini.

Dalam era kini, radio juga menjadi pempengaruh penting kepada cara komunikasi anak-anak, maka warga media seperti radio juga bersama-sama menjalankan tanggungjawab dengan menggunakan bahasa dan tutur kata yang baik dan berkesan ujarnya lagi. Begitu juga dengan media sosial, sebagai masyarakat yang prihatin dan cakna kepada anak-anak, kita mesti memantau dan membimbing mereka dengan efektif agar media sosial tersebut tidak disalahgunakan dengan tujuan yang tidak berfaedah.

Saranan yang boleh dilaksanakan oleh pihak kerajaan menangani isu ini dalam masyarakat ialah meluaskan lagi program bimbingan dan latihan kemahiran, serta kepakaran kepada anak-anak Keluarga Malaysia. Pematuhan aspek disiplin adalah kunci yang paling penting bagi melentur anak-anak dalam menjalani kehidupan mereka dengan lebih optimis dan berjaya.

Komunikasi kepada generasi hari ini khususnya kepada kanak-kanak dan remaja haruslah sentiasa seiring dengan trend kehidupan mereka. Pendidikan berkaitan komunikasi yang khusus ini juga sudah boleh mula diperkenalkan pada peringkat sekolah lagi.

Medium telekomunikasi merupakan satu daripada cara untuk kita menyampaikan pendidikan komunikasi. Ibu bapa, guru dan masyarakat perlu berganding bahu bersama-sama agar dapat mewujudkan komuniti yang akan bersama-sama membina keyakinan anak-anak Keluarga Malaysia.

Kita tidak lagi menggunakan bahasa rotan sebagai mendidik, tetapi mencari jalan komunikasi yang berkesan untuk melahirkan generasi yang berminda kelas pertama diikuti dengan budi bahasa dan adab sopan yang mulia.


Media Rakan Strategik Kerajaan Negeri Melaka

Melaka – Ketua Menteri Melaka, YAB Datuk Seri Utama Haji Sulaiman Md Ali, mengiktiraf media sebagai rakan strategik kerajaan di bawah kepimpinannya. Menurut beliau, peranan pengamal media pada masa ini, khususnya di Melaka dilihat amat penting dan saling memerlukan dalam memperkukuh pentadbiran Kerajaan Negeri Melaka. Hal ini dikatakan demikian kerana media menjadi penyampai berita yang sangat dipercayai dalam membawa maklumat yang tepat kepada rakyat di negeri itu.

“Menyedari akan peranan penting media di negeri ini, pada malam ini saya dan rakan-rakan dalam kepimpinan kerajaan ingin menyampaikan ucapan jutaan terima kasih atas kerjasama baik yang diberikan oleh seluruh pengamal media di negeri ini. Maka itu, saya berbesar hati mengiktiraf media sebagai rakan strategik Kerajaan Negeri Melaka,” ucapnya pada majlis Anugerah Media Melaka 2021 yang berlangsung pada malam ini di Hotel LaCrista, Melaka.

Tambah beliau, pengamal media sama ada media cetak, elektronik mahupun media digital turut berperanan penting dalam menyumbang kemenangan Barisan Nasional (BN) dalam Pilihan Raya Negeri (PRN) Melaka yang berlangsung pada 20 November 2021. Dalam PRN itu menyaksikan BN menang 21 daripada 28 kerusi Dewan Undangan Negeri (DUN). Kemenangan selesa tersebut telah membawa BN membentuk kerajaan baharu dengan majoriti dua per tiga.

“Sumbangan anda banyak membantu menjayakan kemenangan BN dalam PRN yang lalu, khususnya dalam menyampaikan maklumat yang tepat kepada pengundi tatkala kempen pilihan raya terpaksa dihadkan akibat pandemik COVID-19,” ujar YAB Datuk Seri Utama Haji Sulaiman Md Ali.

Selain itu, beliau turut memberikan penekanan terhadap hubungan yang sedia terjalin antara pengamal media dengan Kerajaan Negeri Melaka dan mencadangkan hubungan tersebut terus diperkasakan pada masa akan datang. Sebagai rakan strategik, pihaknya akan sedia menerima kritikan, teguran dan cadangan daripada rakan media untuk terus membangunkan Melaka. Walau bagaimanapun, beliau mengingatkan pengamal media di negeri ini bahawa kritikan atau cadangan tersebut perlu disampaikan menerusi saluran yang betul dan bukannya dengan cara menjatuhkan imej seseorang.

“Melaka amat menghormati kebebasan media, namun perkara yang penting ialah kebebasan tersebut perlu didasari dengan tanggungjawab yang besar dalam menyebarkan maklumat kepada rakyat. Paling penting, semua pihak perlu bertanggungjawab dengan apa-apa sahaja kritikan dan penulisan yang dibuat. Jika kita menghormati antara satu dengan lain, maka hubungan ini akan membawa kemajuan dan kemakmuran kepada rakyat dan negeri Melaka,” ujarnya.

Dalam majlis berprestij ini, turut dilancarkan buku bertajuk Sulaiman Md Ali yang menceritakan serba ringkas perjalanan Ketua Menteri Melaka ke-12, YAB Datuk Seri Utama Haji Sulaiman Md Ali, bermula pada 9 Mac 2020, iaitu tarikh rasmi beliau menjadi nakhoda bumi Hang Tuah. Segala memori indah rakaman perjalanan itu diabadikan dalam buku setebal 236 halaman ini.


Pengarah Jabatan Penerbitan DBP Menerima Anugerah Khas Ketua Menteri Melaka

Untuk mendapatkan maklumat terkini, ikuti kami melalui Telegram

Melaka – Anugerah Media Melaka 2021 yang ditangguhkan pada penghujung tahun lalu bagi memberikan laluan untuk Pilihan Raya Negeri (PRN) Melaka, akhirnya berjaya dilaksanakan pada 14 Februari 2021 bertempat di Hotel LaCrista, Melaka. Anugerah media yang mula diadakan pada tahun 2020 ini adalah untuk memberikan pengiktirafan kepada pengamal media di negeri ini atau media yang telah mengetengahkan pelbagai isu kemasyarakatan, kemanusiaan, sosial, ekonomi dan politik berkaitan dengan negeri Melaka.

Acara dimulakan dengan ucapan alu-aluan dan Pelancaran Buku Autobiografi YAB Datuk Seri Utama Haji Sulaiman Md. Ali, Ketua Menteri Melaka yang menceritakan serba ringkas perjalanan Ketua Menteri Melaka ke-12 bermula pada 9 Mac 2020 yang menjadi tarikh rasmi beliau memimpin Kerajaan Negeri Melaka. Segala kenangan dan perjalanan beliau sepanjang mengemudi negeri tersebut diabadikan dalam buku setebal 236 halaman itu.

Penyertaan media bagi anugerah ini melibatkan media konvensional dan media baharu yang disertai oleh pertubuhan media seperti Radio Televisyen Malaysia (RTM), Media Prima, Utusan Malaysia, KOSMO, New Strait Times (NSTP), Awani, Sinar Harian serta Melaka Hari Ini (MHI).

Terdapat lapan kategori bagi Anugerah Media Negeri Melaka 2021 yang dipertandingkan pada kali ini, iaitu Berita Cemerlang, Laporan TV Cemerlang, Kandungan Radio Cemerlang, Foto Cemerlang, Personaliti Media Cemerlang, serta dua anugerah tertinggi yang diumumkan pada kemuncak acara, iaitu Anugerah Khas Ketua Menteri serta Anugerah Emas Ketua Menteri.

Anugerah ini merupakan inisiatif Ketua Menteri Melaka untuk menghargai komitmen pihak media yang bertanggungjawab membuat liputan untuk negeri Melaka, selain dapat menghimpunkan  pengamal media yang telah membuat pelbagai liputan secara seimbang di negeri Melaka. Setiap kategori yang dipertandingkan menawarkan hadiah berjumlah RM3000 bagi Pemenang Emas, RM1500 bagi Pemenang Perak serta RM750 bagi Pemenang Gangsa. Pemenang bagi setiap kategori masing-masing turut menerima sijil penghargaan beserta piala.

Dalam ucapan awal, YAB Datuk Seri Utama Haji Sulaiman Md. Ali menyifatkan peranan media kepada pentadbiran kerajaan negeri Melaka sangat penting. Tambah beliau, keakraban hubungan kerajaan negeri bersama-sama dengan pihak media berlangsung dalam suasana penuh harmoni dan saling melengkapi antara satu sama lain. “Peranan yang dimainkan oleh media membolehkan kerajaan meyalurkan maklumat penting kepada rakyat terutamanya semasa PRN lepas,“ jelas beliau. YAB Datuk Seri Utama Haji Sulaiman juga merakamkan penghargaan kepada pihak media yang membantu kerajaan negeri menyampaikan hasrat dalam usaha melonjakkan pembangunan rakyat menerusi sebaran maklumat yang dilakukan.

Dalam majlis berprestij tersebut, Pengarah Jabatan Penerbitan, Dewan Bahasa dan Pustaka (DBP),Tuan Haji Razali Che Mat terpilih sebagai penerima Anugerah Khas Ketua Menteri Melaka atas penglibatan Jabatan Penerbitan, DBP yang menjalin usaha sama dengan pihak Kerajaan Negeri Melaka dengan menyiarkan liputan khas dalam majalah Dewan Masyarakat terbitan tahun 2021. Anugerah Khas ini disampaikan oleh YAB Datuk Seri Utama Sulaiman Md. Ali sebelum acara kemuncak, iaitu penyampaian Anugerah Emas Ketua Menteri Melaka kepada Ketua Pegawai Eksekutif MHI, YBhg. Datuk Seri Abdul Jalil Hamid.

Menurut Ketua Juri Anugerah Media Melaka 2021, panel hakim menghadapi kesukaran untuk menilai keseluruhan karya yang dikemukakan untuk pencalonan anugerah ini berikutan persaingan yang begitu sengit daripada pelbagai agensi media. “Pemenang yang diiktiraf dan terpilih untuk menerima anugerah pada kali ini disifatkan sebagai calon yang terbaik dalam kalangan yang terbaik berikutan dengan jumlah sebanyak 80 penyertaan yang dikemukakan menyaksikan perbezaan markah yang begitu tipis,” ujar Datuk Dr. Sabri Mohamad Sharif, Timbalan Naib Canselor Hal Ehwal Pelajar, Universiti Teknikal Melaka (UTEM) yang bertanggungjawab selaku Ketua Juri semasa penilaian bagi seluruh kategori.

Dalam ucapan khas Ketua Menteri sebelum berlangsungnya penyampaian anugerah kepada pemenang, YAB Datuk Seri Utama Haji Sulaiman menyatakan bahawa kerajaan negeri sentiasa menghormati prinsip kebebasan media, namun beliau turut menyarankan pihak media supaya terus menampilkan laporan yang bertanggungjawab kerana kebebasan tersebut bukan bersifat mutlak. “Pihak media harus bertanggungjawab terhadap hasil liputan, tulisan, kritikan serta menyiarkan laporan yang tidak menjatuhkan reputasi mana-mana individu,” ujar beliau semasa mengakhiri ucapan Anugerah Media Negeri Melaka 2021.

Senarai Pemenang Anugerah Media Melaka 2021

Emas: Mohamad Faris Haikal Mohd Zakaria (Dokumentari Adat Pepatih) – MHI

Perak: Baharudin Mohamed (Lampu Solar Orang Asli) – TV3

Gangsa: Mahdi Abd Manaf (Keris Pusaka Melayu Melaka) – TV3

Emas: Raihan Abdul Rahim (Melaka Bersejarah Menggamit Dunia) – RTM Melaka

Perak: Nor’ Amalina Abdul Halim (Arah Kiblat) – RTM Melaka

Gangsa: Mohammad Azizi Shahril Abd Razak (Persada Pantun) – RTM Melaka

Emas: Nazri Abu Bakar (Rumahku Muzium 2 juta) – Harian Metro

Perak: Shanika Abdullatib (Hilang Udang Geragau Lenyaplah Belacan Melaka) – BERNAMA

Gangsa: NurShuhadah Kadir (Deepavali: Hidupkan Warisan Masyarakat Chetti, Elak Kepupusan) – Awani

Emas: Mohamad Fazrul bin Abdul Majid/Mohd Faiz Abu Hassan (Pencemaran Kritikal) – MHI

Perak: Amran Mulup (Tidak Sekolah Tiada Sijil Lahir) – Utusan Malaysia

Gangsa: Teh Siau Tong (Kerajaan Melaka dan Jabatan Perikanan Melaka Mencadangkan Tiga Pulau Diwartakan sebagai ‘Taman Laut’ termasuk Pulau Undan, Pulau Dodol dan Pulau Nangka) – Sin Chew Daily

Emas: Iqmal Hakim Rosman (Musim Bunga Keladi Macam dekat Oversea) – Harian Metro

Perak: Ahmad Shahrin Syafeeq Ahmad Zamzuri (Year End Polls in Sarawak? Analysis Believe the November 20 Melaka Polls, as Antobe Lead to Elections in Sarawak Before the Year is Out. Uncertainty Over the Allegiance of the Soob) – NSTP

Gangsa: Rashidah Abdul Rahim (Kesan Pencemaran Tumpahan Minyak) – BERNAMA

Emas: Nurul Asyikin Abdul Halim – RTM Melaka

Perak: Nor Farhana Yaacob – Sinar Harian

Gangsa: Malini a/p Rangasamy – Makkal Osai


Sukan Pupuk Integrasi Keluarga Malaysia

Untuk mendapatkan maklumat terkini, ikuti kami melalui Telegram

“Kita menang sama-sama, kita kalah pun sama-sama.”

Kami mulakan ungkapan kata-kata daripada pemain nombor 10 yang hampir putus asa sebelum melangkah masuk padang Merdeka untuk separuh masa kedua dalam filem Ola Bola. Kobar nasionalisme cintakan negara dan yang paling penting perpaduan antara kaum saling hormat menghormati diolah begitu baik dalam filem ini.

Terima kasih Datuk Soh Chin Aun, James Wong, Hassan Sani, Bakri Ibni, Santokh Singh, Datuk Jamal Nasir dan mendiang R. Arumugam memperlihatkan bahawa kejayaan skuad Olimpik Moscow 1980 adalah hasil dari semangat sepasukan yang jitu hasil daripada setia kawan mereka yang utuh.

Sebelum filem ini dihasilkan, secara realiti, masyarakat sememangnya telah menjadikan sukan arena memupuk perpaduan dan sayangkan negara. Malah, debaran sebenar menantikan keputusan kalah atau menang pasukan atau ahli sukan yang mewakili negara, tidak dapat terungkap dengan kata-kata. Melalui filem ini penonton didedahkan tentang kesetiaan dalam perjuangan untuk negara melalui sukan, sifat kasih sayang dengan mengangkat nilai-nilai kekeluargaan, persahabatan dan juga perpaduan. Pengorbanan pemain-pemain negara untuk mengharumkan nama Malaysia dengan penuh komitmen merealisasikan impian harus kita fahami dan hayati.

Nilai kebersamaan sebagai sebuah Keluarga Malaysia dalam mengharungi cabaran pandemik ini amat penting dalam usaha ke arah kesejahteraan seluruh rakyat Malaysia. Namun begitu, tanpa mengira jenis sukan yang menjadi pilihan sama ada bola sepak, badminton, olahraga, ragbi, tenis dan aktiviti sukan lain, mampu mengeratkan hubungan silaturahim. Sukan juga sebagai satu daripada kaedah memperkukuhkan pertahanan dalam diri setiap kita. Selain daripada aspek kesihatan, sukan menjadi alat meningkatkan semangat cintakan keamanan kerana daripada sukan jugalah kita memahami persaingan yang sihat.

Kajian menunjukkan kejayaan Malaysia menganjurkan acara Sukan Komanwel yang telah melibatkan 6000 orang atlet dan pegawai ini, serta pelibatan 2500 buah syarikat media cetak merekodkan sebanyak 500 juta penonton di seluruh dunia (Ku Muhammad Hussaini Ku Shabudin dan Jabil Mapjabil, 2010). Dalam menjayakan penganjuran sukan, negara bukan sahaja dapat menjana ekonomi, tetapi juga dapat meningkatkan perpaduan dalam kalangan rakyat.

Penyokong setia sukan bukan sahaja berpeluang menatap ahli sukan kegemaran mereka secara langsung di pentas arena sukan, malah dapat melihat melalui kaca televisyen. Tidak hairanlah sekiranya segmen sukan sentiasa sahaja mempunyai penonton yang tinggi jumlahnya, apatah lagi dalam suasana peminat sukan meraikan sukan dalam suasana pandemik. Sokongan padu kepada atlet negara tanpa mengira bangsa dan agama, mampu mengeratkan hubungan silaturahim dan yang paling penting tanpa kita sedari sukan menjadi agen nasionalisme yang paling kontemporari sifatnya.

Tidak hanya acara sukan di dalam negara, acara sukan di luar negara juga menyatukan keluarga Malaysia yang mempunyai sokongan kelab masing-masing yang akhirnya menjadi akrab dengan pertemuan di alam maya. Kejayaan ini juga dapat menempa nama Malaysia di persada antarabangsa, seterusnya memperkenalkan kepada masyarakat luar tentang keunikan Malaysia sebagai negara berbilang kaum. Malah yang paling dinamik bagaimana poster berelemenkan pantun, peribahasa dan simpulan bahasa berjaya dihubungkan oleh kreativiti Dewan Bahasa dan Pustaka bagi menarik perhatian peminat sukan negara.

Sukan dalam kalangan belia menjadi agenda penting nasional.

Pada peringkat institusi pengajian tinggi, khususnya universiti awam, sukan menjadi kokurikulum yang akan melahirkan graduan yang mempunyai pakej yang lengkap. Tahniah diucapkan kepada Majlis Sukan Universiti Malaysia (MASUM) dan Universiti Teknikal Malaysia Melaka (UTeM) sebagai tuan rumah majlis anugerah sukan untuk MASUM 2019.

Pada 10 Februari 2022 telah berlangsung dengan jayanya setelah tertangguh dua tahun Anugerah Sukan MASUM (ASM) yang merupakan anjuran MASUM dan Kementerian Pengajian Tinggi (KPT) yang berjaya mengetengahkan bakat-bakat sukan dalam kalangan mahasiswa dan mahasiswi universiti awam dalam negara. Sumbangan atlet MASUM terus dihargai. Atlet yang melakar kecemerlangan sepanjang musim tahun 2019 diiktiraf dalam majlis Anugerah Sukan MASUM 2019 tersebut. YBhg. Datuk Seri Abdul Razak Jaafar, Ketua Setiausaha Kementerian Pengajian Tinggi, merasmikan acara gemilang ini.

Menurut Dr. Shahrulfadly Rustam, Pengarah Akademi Kecergasan Pertahanan UPNM, Majlis Anugerah MASUM merupakan anugerah kepada atlet-atlet yang telah bertanding dan juga telah memasuki pertandingan sukan yang diadakan sepanjang tahun 2019.  Sokongan keluarga UPNM kepada atlet-atlet UPNM yang bertanding dalam acara sukan bagi mewakili UPNM, serta mengharumkan nama UPNM amat dihargai.

Diharapkan anugerah yang dimenangi oleh atlet ini dapat memberi semangat kepada atlet-atlet untuk meneruskan kecemerlangan di dalam sukan yang diwakili dan dalam pengajian. MASUM akan menghantar atlet terbaik bagi mewakili Malaysia dalam Sukan Universiti ASEAN (AUG) 2022 di Ubon Ratchatnahi, Thailand dan Sukan Universiti Antarabangsa di Chengdu, China.

Harapan kami, melalui pembabitan dalam bidang sukan dan pertandingan dapat ditanamkan semangat Keluarga Malaysia dengan kerjasama secara berpasukan dan berjemaah. Nilai positif dalam kepemimpinan didedahkan melalui sukan kepada generasi muda yang perlu memiliki daya kekuatan hingga mampu menggerakkan orang lain serta mempunyai daya tahan fizikal dan mental.


18 Orang Graduan MAIPs Diberi Jaminan Pekerjaan

Pulau Pinang – “18 orang graduan tajaan Majlis Agama Islam dan Adat Istiadat Melayu Perlis (MAIPs) diberi jaminan penempatan pekerjaan dalam industri teknikal dan vokasional di Pulau Pinang,” ujar Pengarah Urusan Walta Group, Goh Kheng Sneah pada Majlis Graduasi dan Penempatan Pekerjaan Walta Centre of Excellence (WCOE) Kali Pertama.

Menurut Goh Kheng Sneah, 18 graduan tersebut yang merupakan sebahagian daripada keluarga asnaf di negeri Perlis tersebut berjaya menamatkan latihan Program Sijil Kemahiran Malaysia (SKM) dalam bidang Perkhidmatan Kejuruteraan Industri Automasi dengan jayanya di Walta Centre of Excellence (WCOE) menerusi tajaan MAIPs melalui Akademi Transformasi Asnaf MAIPs (ATAM)

Majlis yang diadakan di Plaza WCOE, Taman Perindustrian Batu Kawan, Pulau Pinang itu dirasmikan oleh Raja Muda Perlis, Tuanku Syed Faizuddin Putra Jamalullail.

Turut hadir ialah Raja Puan Muda Perlis, Tuanku Hajah Lailatul Shahreen Akashah Khalil, Pengerusi ATAM (MAIPs), Tan Sri Halim Saad dan Datuk Seri Dr. Hilmi Haji Yahya, Penasihat WCOE, Prof. Emeritus Datuk Dr. Kamarudin Hussin dan Penasihat Pelaburan Khas kepada Ketua Menteri Pulau Pinang, Datuk Seri Lee Kah Choon.

Empat buah syarikat yang bakal disertai oleh 18 graduan tersebut adalah Walta Engineering Sdn. Bhd., Pentamaster Corporation Bhd, Eeway Precision Machining Sdn. Bhd. dan Max System Automation Sdn. Bhd.

Masalah kekurangan pekerja mahir dan isu ketidaksepadanan dalam kalangan industri dan universiti telah mencapai tahap yang membimbangkan. Hal ini bukan sahaja menjadi salah satu faktor utama masalah pengangguran dalam kalangan graduan, bahkan sektor industri semakin bergantung kepada pekerja warga asing. Justeru bagi mengatasi masalah ini, kaedah penyelesaian melalui “Teaching Factory” atau “Kilang Pembelajaran” yang terbukti keberkesanannya perlu dilaksanakan

Goh Kheng Sneah turut berkata, WCOE berhasrat untuk membantu melahirkan lebih ramai pekerja mahir dalam industri automasi dan pemesinan. Kerjasama yang utuh antara pihak MAIPs, ATAM MAIPs dan WCOE telah berjaya membantu anak-anak asnaf terpilih di negeri Perlis untuk mengembangkan kemahiran teknikal, vokasional serta memupuk jati diri mereka.

Tambah Goh Kheng Sneah lagi, Walta Group menyediakan “one stop solution” yang merangkumi 7 buah syarikat yang berasaskan Fabrikasi (Fabrication), Automasi (Automation), Peralatan Standard (Standard Equipment), Produk Perubatan (Medical Product), MMS/Pembangunan Keusahawanan (Entrepreneurship Development) dan TVET/Pembangunan Kemahiran (Skill Development). Walta Group juga berusaha melahirkan lebih ramai pekerja mahir dan memupuk lebih ramai usahawan.


Kreativiti Komunikasi di Media Sosial

Untuk mendapatkan maklumat terkini, ikuti kami melalui Telegram

Kami menghargai semua penggiat, pengurus, juruhebah dan warga kerja dari 70 stesen radio di Malaysia.

YAB Datuk Seri Ismail Sabri Yaakob, Perdana Menteri menyatakan radio bukan sahaja gaya hidup, namun satu daripada keperluan seharian yang penting dalam kehidupan masa ini. Platform media itu dapat terus menyebarkan informasi terkini kerana fungsi radio terus relevan sampai bila-bila. Melalui radio, semangat pejuang dapat dipupuk dalam kalangan rakyat demi mempertahankan tanah air.

Kini, radio menjadi nadi aspirasi di kala pagi, peneman di kala tengah hari dan hiburan di kala petang, saat Keluarga Malaysia memandu pulang, radio juga menjadi rakan yang akrab di sisi,” katanya menerusi Facebook beliau hari ini.

Menurut YB Tan Sri Annuar Musa, Menteri Komunikasi dan Multimedia pada sesi temu bual di Bernama Radio pada 13 Februari yang lalu, menyatakan bahawa kreativiti sangat penting dengan kombinasi antara komunikasi dengan cara siaran. Pendekatan komunikasi suara yang digandingkan dengan teknologi bersertakan visual kini amat digemari oleh khalayak pengguna. Jika mempunyai gambar tanpa suara, maka penyampaian tidak akan sampai kepada pendengar secara menyeluruh.

Hal ini berbeza apabila ada suara tanpa gambar, penyampaian informasi tetap akan sampai walaupun ada keterbatasan. Kekal kreatif dengan pelbagai pengisian yang dihidangkan kepada pendengar, radio sebagai medium komunikasi yang sangat diperlukan dan relevan sampai bila-bila, kata beliau di Bernama Radio.

Selain daripada radio, media sosial merupakan kaedah yang paling digemari oleh pengguna untuk berinteraksi dalam kepesatan komunikasi sohor kini. Penggunaan media sosial pada dekad kini dilihat menjadi satu keperluan dalam kalangan anggota masyarakat, malah mereka yang tiada akaun media sosial pula dianggap “ketinggalan” dan tidak selari dengan perkembangan dunia semasa. Hal ini dikatakan demikian hampir semua maklumat mahupun aktiviti dan perkembangan dunia boleh didapati daripada mana-mana aplikasi dalam media sosial.

Menurut Laporan Digital 2021, setakat Januari tahun ini, pengguna aktif media sosial di Malaysia sahaja yang mencecah 28 juta, iaitu 86 peratus daripada populasi keseluruhan negara. Di sebalik angka tersebut, satu signifikan yang jelas dapat dirungkaikan, iaitu betapa pentingnya media sosial kepada setiap individu.

Namun begitu, adakah media sosial digunakan dengan baik dan berfaedah? Banyak lagi rentetan persoalan yang timbul apabila membicarakan mengenai media sosial. Kehadiran ratusan jenis aplikasi media sosial sudah menenggelamkan media tradisional di arus perdana dan kemudian memaksa mereka mengejar dengan pantas untuk menyesuaikan diri dan berasimilasi dengan ciri-ciri yang ditawarkan di media sosial. Anak-anak telah pun didedahkan semenjak kecil lagi dengan peralatan komunikasi, seperti telefon pintar dan seterusnya mengheret serta terkait kepada pelbagai permasalahan lain.

Akaun media sosial kini menjadi satu daripada bentuk harta intelek yang bernilai, maka tidak hairanlah pemilik akaun media sosial bersungguh-sungguh menaikkan jumlah pengikut mereka dengan menghasilkan pelbagai kandungan untuk dimuat naik dan dikongsikan di media sosial seperti Instagram, TikTok dan Facebook. Penjualan dan pembelian pengikut di aplikasi media sosial kini berlaku di mana-mana sahaja.

Seseorang itu dianggap berpengaruh dan mempunyai kelebihan dengan melihat jumlah pengikutnya di media sosial, seterusnya digelar sebagai pempengaruh atau dalam bahasa Inggerisnya influencer, sehingga menjadi ikon dan idola.

Meskipun seorang pempengaruh kian melonjak naik, sekiranya kandungan pengisiannya kurang bermanfaat, sudah pasti bahana baharu akan menunggu sehingga memberikan impak dan ikutan yang kurang baik kepada masyarakat. Satu bentuk perlumbaan di alam maya ini telah membawa kepada keghairahan sehingga ada dalam kalangan mereka hilang pertimbangan kemanusiaan dan moral demi menghasilkan kandungan yang dianggap “kreatif”, segera tular dan meraih populariti dengan cara pantas.

Adakah ini satu cabang kemajuan yang sihat kepada generasi muda?

Empat tonggak utama yang penting dalam media sosial, iaitu agama, politik, ekonomi dan sosial turut menerima tempias daripada gelombang media sosial yang semakin melebar kini. Magnet positif dan negatif akan bertindak sebagai penarik ke kancah liganya sekiranya saluran yang digunakan terpesong daripada fungsi dan tujuan asal media sosial diperlukan.

Maka demikian, penglibatan golongan agamawan dalam media sosial juga perlu aktif untuk menjadi wadah terbaik dalam berdakwah serta menyebarkan kebaikan kepada khalayak umum. Satu perkembangan yang cukup positif dan baik apabila banyak institusi dan rumah ibadat mula mewujudkan laman blog yang dapat menyalurkan maklumat dan membolehkan interaksi dua hala berlaku antara pihak pengurusan dengan anggota masyarakat.

Hari ini, jelas kita melihat ramai figura penting dalam setiap tonggak ini sudah mula berjinak-jinak dan bergiat aktif menggunakan media sosial bagi mendekati golongan sasaran mereka. Maklumat, aduan dan maklum balas dapat disampaikan terus tanpa perlu melalui karenah birokrasi yang memenatkan sekian lama.

Selain itu, politikus misalnya, begitu aktif menulis dan mencambahkan buah fikiran dan pendapat mereka dalam mengkritik ataupun menyalurkan pandangan dan cadangan membina, di samping tidak kurang mereka yang dilihat mencuba meraih sokongan dan pengaruh dalam kalangan masyarakat. Apabila dunia dilanda pandemik COVID-19 dan kerajaan menguatkuasakan Perintah Kawalan Pergerakan (PKP), yakni hampir semua rakyat “terkurung” di rumah dan sekali gus aplikasi media sosial menjadi medium terbaik untuk berkomunikasi dan berinteraksi sama ada dalam hubungan kekeluargaan mahupun berkaitan dengan kerjaya. Golongan pakar dalam bidang ini seharusnya terus memperkasakan penggunaan media sosial seiring dengan keperluan semasa.

Fungsi dan peranan media sosial tidak boleh disangkal dan diketepikan pada era Revolusi Perindustrian 4.0 ini kerana segala-galanya hanya di hujung jari. Terma fenomena Global Village yang diperkenalkan oleh Marshall McLuhan sememangya sebuah realiti yang jelas, terpulang kepada kita sebagai pengguna untuk memanfaatkan segala kemudahan dan kecanggihan teknologi ini ke arah memimpin sebuah Keluarga Malaysia yang bertamadun dan mengamalkan nilai, dan budaya yang sentiasa dijunjung seiring dengan ketinggian adab kita sebagai orang timur.

Pejabat Penolong Naib Canselor (Perkhidmatan, Jaringan Industri dan Perhubungan Korporat) Universiti Pertahanan Nasional Malaysia.

Pakar Psikologi Bahasa dan Pengarah Hal Ehwal Korporat, Universiti Pertahanan Nasional Malaysia.


Dividen KWSP Mencecah Enam Peratus

Untuk mendapatkan maklumat terkini, ikuti kami melalui Telegram

Kuala Lumpur – Dividen Kumpulan Wang Simpanan Pekerja (KWSP) telah mengumumkan pencapaian pada akhir bulan Februari atau awal Mac 2022 berpotensi mencapai paras 5.2 peratus hingga enam peratus.

Menurut Ketua Ahli Ekonomi Bank Islam Malaysia Bhd., Mohd. Afzanizam Abdul Rashid, pendapatan pelaburan kasar KWSP bagi tempoh sembilan bulan pertama tahun 2021, meningkat sebanyak 7.7 peratus tahun ke tahun kepada RM48.02 bilion berbanding dengan tempoh sama pada tahun 2020.

Oleh itu, peluang dividen pada tahun 2021 dilihat akan lebih tinggi, sekiranya prestasi disokong oleh pendapatan korporat yang lebih baik pada suku keempat.

Beliau juga mengulas mengenai pengeluaran khas di bawah skim i-Sinar, i-Lestari dan i-Citra dana persaraan itu, “Pengeluaran khas ini berkemungkinan besar tidak memberikan impak yang ketara terhadap prestasi dividen tahunan”.

Selain itu , Profesor Ekonomi di i-CATS University College Kuching, Datuk Shazali Abu Mansor pula menjangkakan KWSP mengumumkan kadar dividen dalam lingkungan 5.5 peratus hingga enam peratus bagi tahun 2021 atas usaha KWSP mempelbagaikan pelaburannya ke pasaran luar negara bersama ekuiti asing.

Tambah beliau, “Dividen sepatutnya meningkat seiring dengan pendapatan. Oleh itu, bagi tahun 2021, kadar berkenaan seharusnya melebihi 5.2 peratus. Jika kurang daripada itu, hal ini dilihat sebagai tidak seimbang.“


Pelihara Khazanah Negara Menerusi Pendigitalan Bahasa Melayu

Kuala Lumpur – Prasasti atau batu bersurat yang bertulisan dalam bahasa Melayu yang tertua (yang dikenali sebagai huruf Palava atau huruf runcing) berusia lebih kurang 350 Masihi atau pada abad ke-4 Masihi. Menurut YBhg. Prof. Emeritus Dr. Shaharir Mohamad Zain, Felow Kehormat Institut Kefahaman Islam Malaysia (IKIM), terdapat banyak prasasti yang berusia dalam ratusan tahun dahulu yang bertulisan Melayu pada abad ke-7 Masihi semasa kerajaan Srivijaya serta kerajaan Champa. Selain itu, prasasti dalam bahasa Minang mempunyai lebih kurang 10 buah, bertulisan Jawa dalam 40 buah, bertulisan Bali dalam ratusan buah, serta bertulisan campuran antara bahasa Melayu dengan bahasa Khmer lebih kurang 30 buah, iaitu semasa kerajaan Funan.

Tambahnya lagi, prasasti dalam bahasa Mon ialah prasasti terbaharu yang ditulis dalam rumpun Melayu, iaitu bahasa orang Asli Indocina yang sudah bertamadun sejak abad ke-5 Masihi. Semua batu bersurat ini amat sukar diperoleh. Batu bersurat yang terkenal di negara kita ialah Batu Bersurat Terengganu yang ditulis dalam tulisan Jawi dan batu bersurat di Port Dickson yang berusia 1400 tahun dahulu.

Menurut beliau, dianggarkan bahawa terdapat lebih kurang 20 ribu manuskrip dalam tulisan Jawi, manakala dalam huruf Palava pula tidak banyak. Di Perpustakaan Negara Malaysia pula hanya terdapat lima ribu manuskrip sahaja. Oleh itu, kerajaan memainkan peranan yang besar dalam usaha memelihara prasasti dan manuskrip agar dapat dikumpulkan dan dapat dibaca oleh masyarakat di negara ini.

Beliau berkata, langkah pertama ialah membuat imbasan terlebih dahulu terhadap manuskrip yang berada di luar negara seperti di Perancis dan Belanda dan dikumpulkan secara berperingkat. Oleh itu, dalam usaha untuk mengumpul semua prasasti ini untuk didigitkan dalam bentuk digital memerlukan peruntukan kewangan yang agak besar oleh kerajaan. Hal ini disebabkan oleh prasasti yang berjumlah lebih kurang 200 buah ini perlu dibukukan secara imbasan dan ditransliterasikan atau dirumikan.

Tambah beliau, tulisan itu juga perlu diterjemahkan ke dalam bahasa Melayu yang boleh difahami oleh semua orang. Hal ini memerlukan peruntukan kewangan yang tinggi kerana kerajaan perlu melantik pakar bahasa yang mahir dalam bahasa tersebut. Selain itu, kerajaan juga boleh melatih pelajar atau generasi baharu untuk menjadi pakar bahasa dalam bidang tersebut.

Pendigitalan manuskrip lama diperlukan untuk memperoleh khazanah ilmu mulai abad ke-4 Masihi hingga 1900 Masihi. Kumpulan penyelidik sangat mengharapkan bantuan dan usaha daripada kerajaan atau para dermawan yang sudi memberikan peruntukan. Selain itu, sokongan padu juga diperlukan daripada kerajaan supaya masyarakat dalam pelbagai golongan dapat membacanya dengan lebih mudah. Usaha dan kerjasama daripada penyelidik dan masyarakat umum amat diperlukan dalam usaha mengangkat karya agung ini melalui kaedah yang mesra pembaca selain diarkibkan dengan baik.

Tujuan pengumpulan batu bersurat ini bukan sahaja untuk memudahkan penyelidikan, bahkan ada beberapa bukti yang perlu ditonjolkan kepada dunia. Sebagai contoh, prasasti yang tertua yang berusia pada abad ke-4 perlu dibanggakan oleh rakyat Malaysia apabila dapat diterjemahkan ke dalam bahasa Melayu dan seterusnya dapat dipamerkan di Muzium Negara. Hal ini disebabkan oleh prasasti dalam bahasa Inggeris hanya ditulis pada abad ke-9, yang bermakna bahawa prasasti dalam bahasa Melayu berusia 500 tahun lebih tua daripada bahasa Inggeris. Tarikh batu bersurat itu ditulis dan dibuktikan pada batu bersurat dalam bahasa Melayu menerusi bentuk angka dan nombor.

Sekiranya batu bersurat ini dapat dihebahkan ke seluruh dunia, secara langsung dapat melonjakkan negara kita di mata dunia. Dunia boleh mengiktiraf manuskrip negara kita sama seperti manuskrip yang diiktiraf dunia dalam bahasa Melayu. Batu bersurat ini tidak mustahil dapat dijadikan sebagai suatu karya besar tamadun manusia yang diiktiraf dunia.

Selain itu, beliau juga mengharapkan sokongan daripada kerajaan untuk mendapatkan manuskrip dari Aceh yang paling mahal nilainya kerana belum berjaya diperoleh disebabkan oleh kekangan kewangan.

Demikianlah antara perkongsian menarik daripada program Resolusi Bersama-sama Profesor Emeritus Dr. Shaharir Mohamad Zain yang berjudul “Sains dalam Bahasa Melayu pada Abad Ke-20 (Peranan Kerajaan), yang bersiaran secara langsung tengah hari tadi bersama-sama Dj Yati di Radio IKIM (IKIMfm).


Perlis Melaksanakan Ujian Saringan COVID-19 Sebelum Memasuki ke Institusi Pendidikan

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menitahkan bahawa ujian saringan gejala hendaklah dipergiat, terutamanya di seluruh institusi pendidikan di Perlis.

Pemantauan tahap kesihatan menerusi saringan gejala pada setiap hari di pintu masuk dapat mengurangkan kadar keberjangkitan virus dengan cara membenarkan warga sekolah yang sihat sahaja untuk hadir memasuki ke premis.

Dalam titahnya juga, baginda turut menekankan aspek penilaian risiko bagi memutuskan rantaian penularan pandemik COVID-19, selain menjaga pematuhan prosedur operasi standard (SOP) seperti penjarakan fizikal dan pemakaian pelitup muka.

Penilaian risiko kepada pengajar atau guru, kakitangan dan pelajar perlu dilaksanakan secara berterusan, terutamanya yang melibatkan aktiviti berisiko dan perjalanan ke tempat berisiko.

Demikian titah Raja Muda Perlis selepas berkenan berangkat menyempurnakan perasmian bengkel motorsikal yang diusahakan oleh Mohd. Irwan Shah Muslim di Kampung Binjai Utan Aji sempena program MAIPs Peduli bilangan ke-13 bagi tahun 2022 pada petang semalam.

Mohd. Irwan, menerima peruntukan sumbangan projek peningkatan sosioekonomi asnaf daripada Majlis Agama Islam dan Adat Istiadat Melayu Perlis (MAIPs) melalui Akademi Transformasi Asnaf MAIPs (ATAM) berupa bantuan modal pusingan bernilai RM5000 pada tahun 2020.

Baru-baru ini juga disumbangkan satu unit pemampat (compressor) oleh MAIPs untuk membantu mengembangkan lagi perniagaannya.

Dalam usaha itu, Pengarah Jabatan Kesihatan Negeri, Dr. Sirajuddin Hashim turut menyarankan ibu bapa yang belum mendaftarkan anak-anak mereka (lingkungan usia lima hingga 12 tahun ke bawah) agar cakna dengan situasi semasa ini untuk mengambil vaksin.

Segeralah mendaftar anak-anak untuk menerima vaksin COVID-19 demi kebaikan dan kesejahteraan bersama.

Terdahulu, DYTM Tuanku Syed Faizuddin Putra yang juga merangkap Tuanku Yang DiPertua MAIPs berkenan berangkat menyantuni dan menyampaikan agihan zakat MAIPs kepada Baharum Saad 89 tahun, Ahmad Othman 79 tahun dan Abu Bakar Hussin 72 tahun di rumah mereka, masing-masing. Kesemuanya tinggal bersama-sama keluarga dan tiada pendapatan atas faktor kesihatan.


KPM Bakal Melancarkan Sekolahku Sejahtera

Kuala Lumpur – Dr. Nor Hisham Ismail, Ketua Penolong Pengarah, Bahagian Perancangan dan Penyelidikan Dasar Pendidikan, Kementerian Pendidikan Malaysia (KPM), tampil menerusi Slot Selamat Pagi Malaysia pada hari ini untuk mempromosikan Pelancaran Sekolahku Sejahtera.

Pelancaran tersebut akan diadakan pada 21 Februari 2022 (Isnin) bermula pada pukul 9.00 pagi bertempat di Pusat Konvensyen Antarabangsa Putrajaya (PICC) oleh YB Senator Datuk Dr. Mohd. Radzi Md. Jidin, Menteri Kanan Pendidikan Malaysia dan akan disiarkan secara langsung melalui Facebook KPM.

Konsep yang diinspirasikan oleh YB Menteri Kanan Pendidikan ini bertujuan untuk meningkatkan aspek keselamatan dan kesejahteraan kepada seluruh warga sekolah. Dalam perbincangan tersebut, Dr. Nor Hisham turut berkongsi tentang keprihatinan YB Menteri Kanan Pendidikan dan seluruh Pengurusan KPM bagi mewujudkan amalan dan nilai-nilai murni yang akan diterapkan kepada warga pendidikan dan anggota masyarakat yang terlibat secara langsung supaya dapat bersama-sama mendukung aspirasi KPM melalui program yang bakal dilancarkan itu bagi mewujudkan persekitaran sekolah yang selamat dan sejahtera.

Pelbagai isu yang timbul berkaitan dengan aspek keselamatan dan kesejahteraan di sekolah telah diberikan perhatian oleh YB Menteri Kanan dan program ini diharap akan dapat meningkat kesedaran serta sifat bertanggungjawab dalam kalangan guru, pelajar, ibu bapa serta komuniti untuk memastikan sekolah menjadi institusi yang selamat dan bebas daripada sebarang perkara yang tidak diingini berlaku.

Masyarakat seharusnya menyedari suasana  mencabar dalam dunia pendidikan pada hari ini yang memerlukan komitmen semua pihak bagi mewujudkan institusi pendidikan yang cemerlang.

Menurut Dr. Nor Hisham juga, YB Menteri Kanan sentiasa memperuntukkan waktunya berkaitan dengan libat urus pendidikan di seluruh negara dan mendengar terus isu-isu berkaitan dengan pendidikan yang perlu diambil perhatian dan tindakan oleh KPM.

Oleh hal yang demikian, usaha atau inisiatif yang bakal dilaksanakan oleh KPM ini dapat mempertingkatkan aspek keselamatan dan kesejahteraan kepada seluruh institusi di bawah KPM. Pelancaran ini kelak turut dihadiri oleh agensi-agensi kerajaan yang berkaitan, warga KPM, pelajar, persatuan guru, persatuan ibu bapa dan komuniti.


Krung Thep Maha Nakhon, Nama Baharu Ibu Negara Thailand

Untuk mendapatkan maklumat terkini, ikuti kami melalui Telegram

Sebelum ini, negara Indonesia yang menukar nama ibu negaranya.

Kini, giliran negara Thailand pula menukar nama rasmi ibu negaranya yang dikenali sebagai Krung Thep Maha Nakhon.

Tindakan itu disebabkan susulan kabinet Thailand yang meluluskan draf berhubung dengan pertukaran nama ibu kota Bangkok untuk penggunaan rasmi.

Menurut Pejabat Penaung Diraja (ORST), pengenalan nama rasmi itu hanya akan dikuatkuasakan setelah semakan oleh Jawatankuasa Perundangan dan Kementerian Luar Negeri.

Hal ini dikatakan demikian bertujuan untuk mencapai kesepakatan dalam penukaran nama ibu negara itu.

Kabinet juga akan meminta panel jawatankuasa untuk mempertimbangkan pemerhatian lanjutan daripada Kementerian Luar Negeri.

Namun begitu, walaupun nama rasmi ibu kota kerajaan Thailand ditukar, nama Bangkok yang digunakan sejak November 2001 tetap akan dipahatkan dalam kurungan.


COVID-19: Kes Harian Tidak Diumumkan Bermula Esok

Kuala Lumpur – Menteri Kesihatan Malaysia, YB Khairy Jamaludin mengumumkan kini tiada lagi pemakluman jumlah kes harian COVID-19 secara berasingan.

Pengiraan kes harian hanya dikeluarkan bersama data-data lain pada keesokan hari pukul 10.00 pagi.

“Hal ini adalah supaya kita dapat mengetahui bilangan kes harian secara keseluruhan diikuti dengan data lain, seperti kemasukan ke hospital, kematian harian, pecahan pesakit COVID-19 mengikut kategori dan sebagainya,” ujar YB Menteri Kesihatan.

Tambah beliau dalam sidang media petang tadi, inisiatif ini dilaksanakan bagi mengurangkan “faktor ketakutan” (fear factor), berikutan peningkatan kes yang agak ketara sehingga menimbulkan kebimbangan kepada seluruh rakyat.

Perubahan ini dimaklumkan akan berkuat kuasa pada Jumaat (18 Februari 2022).

“Kita seharusnya melihat (kes harian) berdasarkan perincian metrik bagi mendapatkan gambaran yang lebih jelas tentang situasi sebenar, bukannya melihat 20 000 atau 30 000 kes pada setiap hari,” kata YB Khairy dalam sidang media petang tadi.

Mengulas lebih lanjut, Khairy berkata, kaedah menyediakan kemas kini harian COVID-19 ini hakikatnya perkara biasa di negara lain.

“Misalnya Singapura, mengumumkan bilangan kes mereka pada tengah malam,” katanya.

Turut hadir bersama-sama dalam sidang media ini ialah Ketua Pengarah Kesihatan, Tan Sri Dr. Noor Hisham Abdullah dan Pengarah Bahagian Regulatori Farmasi Negara (NPRA), Dr. Roshayati Mohd. Sani.


Perniagaan Bukan Pilihan Kerjaya Terakhir

Untuk mendapatkan maklumat terkini, ikuti kami melalui Telegram

Melihat keadaan sekarang, ramai graduan terjejas teruk dan kebanyakannya terpaksa mengambil jalan dengan memulakan perniagaan demi sesuap nasi. Sama ada menjadikan perniagaan sebagai pilihan terakhir sebagai sumber pendapatan, sekadar minat atau menjadikan perniagaan sebagai kerjaya, yang penting untuk menetapkan hala tuju sebelum memilih perniagaan sebagai satu bidang kerjaya.

Mendepani fasa endemik, graduan perlu memastikan perancangan kewangan lebih realistik dan bermakna.

Hal ini demikian kerana cabaran yang besar dihadapi oleh graduan adalah menguruskan kewangan. Cabaran dan ketidakpastian masa ini menuntut untuk memikir semula, memulih dan membuat penambahbaikan berterusan dalam mengurus kewangan.

Memahami kesukaran bagi mereka yang terjejas dan berhasrat memulakan perniagaan khususnya melalui platform digital, hakikatnya platform ini dapat mendorong graduan untuk menjadi lebih proaktif dalam mencari peluang yang membolehkan lebih ramai golongan muda berupaya mencipta produk berinovasi dan bekerja sendiri.

Antara platform yang signifikan untuk menjana pendapatan, termasuklah memiliki kemudahan Internet dan mempergiat perniagaan dalam talian, khususnya kepada graduan yang ingin menjana pendapatan sama ada secara sepenuh masa atau separuh masa.

Meskipun mempunyai pelbagai pilihan untuk berjaya, kajian mendapati bahawa kebanyakan graduan kini tidak tahan dengan cabaran, bahkan cepat mengalah dan tidak mampu bertahan dalam tempoh yang panjang. Bagi mendukung kelestarian agenda keusahawanan, Pelan Tindakan Keusahawanan IPT (PTK IPT) 2021â€“2025 dan MoHE Guide to Entrepreneurship Integrated Education (EIE) telah dilaksanakan. Majlis Keusahawanan Pendidikan Tinggi Nasional (MKPTN) turut diaktifkan semula dengan pelantikan seramai 30 orang ahli baharu.

Sementara itu, MoHE-Shopee: Siswa Mall telah dilancarkan pada 25 November 2021 lalu untuk membantu meningkatkan kemahiran dan mengembangkan perniagaan mahasiswa. Program ini juga dapat memanfaatkan seramai 5000 graduan. Kerajaan, melalui Suruhanjaya Syarikat Malaysia (SSM) juga menawarkan pendaftaran syarikat secara percuma kepada graduan bagi menggalakkan mereka menceburi bidang keusahawanan dan perniagaan. Semasa dalam pengajian, misalnya UiTM telah menyediakan dana sebagai galakan kepada pelajar untuk memulakan perniagaan, pinjaman hingga RM3000 dari Tabung Keusahawanan Siswa.

Dalam perkembangan era digital ini, keseimbangan antara kemahiran teori dengan praktikal adalah elemen yang sangat penting untuk dibina dan diperkukuhkan.

Antara aspek yang perlu ditekankan, termasuklah graduan berupaya dalam komunikasi, berkemampuan menyelesaikan masalah, serta berfikiran kreatif dan inovatif.

Secara tuntasnya, mendepani situasi semasa, strategi pekerjaan perlu bersesuaian dengan peredaran semasa. Graduan perlu bersifat kreatif dalam mencipta pekerjaan atau perniagaan, di samping mendapat pendedahan dan bimbingan secara menyeluruh sebelum tamatnya pengajian supaya bersiap siaga menghadapi cabaran dan risiko pada masa akan datang.

Pendedahan pengetahuan dalam perniagaan menjadikan pelajar lebih kreatif dan inovatif dalam usaha mencipta pekerjaan. Graduan tidak seharusnya tergesa-gesa mencari pekerjaan, sebaliknya mencari dan menjadi pencipta kepada peluang pekerjaan.

Intan Syazlina Mohd. Ali, Penolong Pendaftar Kanan Akademi Pembangunan PKS dan Keusahawanan Malaysia (MASMED), UiTM Shah Alam.


Antara Hak Asasi Manusia dengan Kedaulatan Undang-undang

Hak asasi manusia membawa maksud kebebasan yang layak bagi setiap insan sebagai seorang manusia. Hak-hak tersebut menjamin maruah dan harga diri serta menggalakkan kebaikan insan. Hak asasi manusia berbentuk sejagat, tidak boleh dipisahkan dan saling bergantung antara satu sama lain.

Asas bagi setiap hak asasi manusia ialah kefahaman bahawa setiap manusia mempunyai maruah dan harga diri.

Pertubuhan Bangsa-Bangsa Bersatu (PBB) telah mendokumenkan hak asasi manusia yang patut dimiliki oleh setiap manusia dalam Perisytiharan Hak Asasi Manusia Sejagat (UDHR) untuk memastikan maruah dan harga diri manusia dihormati dan dilindungi.

Hak asasi begitu sinonim dengan proses demokrasi kerana merupakan suatu perkara terpenting dalam sistem pemerintahan sedemikian. Negara demokrasi amat mementingkan hak dan kebebasan setiap manusia. Dalam aspek ketamadunan manusia, banyak undang-undang yang terbukti membela hak asasi manusia demi kemakmuran dan kestabilan sesebuah negara.

Antara undang-undang awal yang membela hak asasi manusia ialah Undang-undang Justinian ketika zaman pemerintahan Maharaja Justinian di Rom. Antara prinsip perundangan Rom yang diamalkan termasuklah semua manusia adalah sama di sisi undang-undang, seseorang yang didakwa bersalah dianggap tidak bersalah sehingga terbukti dia bersalah, menghormati hak individu untuk mendapatkan perbicaraan yang adil serta hukuman yang dijatuhkan oleh hakim haruslah berdasarkan bukti yang cukup dan sahih.

Hak asasi ini kemudiannya berkembang selari dengan kemajuan masyarakat dunia seperti yang dilihat pada hari ini. Walau bagaimanapun, hak asasi ini dipergunakan dengan sewenang-wenangnya mengikut tafsiran sendiri bahawa tiada undang-undang yang boleh mengatasi hak asasi manusia. Perkara ini didapati meleset sama sekali dengan pemaknaan hak asasi manusia. Seseorang individu tidak boleh sama sekali melanggar hak asasi masyarakat, sebagai unit yang lebih besar daripada individu.

Ketidakpatuhan awam atau membangkang aspek sivil dianggap sebagai kaedah penentangan individu atau sekelompok individu kepada undang-undang dan peraturan yang telah ditetapkan oleh kerajaan atau pihak yang berautoriti. Sebagai sebuah kerajaan dan badan yang berautoriti dalam sesebuah negara, mereka bertanggungjawab sepenuhnya bagi mendaulatkan undang-undang dan keselamatan umum, berbanding dengan melindungi kepentingan hak segelintir individu semata-mata.

Tanggungjawab kolektif sesebuah negara itu perlu berdiri atas kedaulatan undang-undang sebagai set pengikat terhadap tindakan dan moral masyarakat di sesebuah negara dan telah terpateri kukuh sebagai satu daripada pasak Rukun Negara.

Ketidakpatuhan awam terhadap undang-undang dan usaha kerajaan menangani krisis merupakan suatu perkara yang tidak seharusnya berlaku di mana-mana negara sekalipun.

Hal ini akan menjadikan sesebuah krisis itu bertambah buruk sehingga boleh menyebabkan kemusnahan fatal bagi sesebuah negara. Sebagai sebuah negara demokrasi, Malaysia perlu berhati-hati dalam menangani ketidakpatuhan awam kerana sekiranya tersilap langkah maka akan mewujudkan gelombang penentangan massa yang mungkin menganggap kerajaan telah melanggar hak asas individu.

Benar, kerajaan mempunyai autoriti dalam menjalankan pentadbiran dan menguatkuasakan undang-undang, namun jika berlakunya pendekatan yang agak keras seperti mana-mana negara autoritarian hal tersebut disifatkan sebagai melanggar tradisi dan sosiobudaya masyarakat di negara ini.

Walau apa-apa juga hujah sekalipun, aspek undang-undang perlu sentiasa mengatasi hak individu dan mengutamakan hak masyarakat.


KPM Mahu Sekolah Menengah Dikurangkan Menjadi Pusat Pengundian PRN Johor

Untuk mendapatkan maklumat terkini, ikuti kami melalui Telegram

PUTRAJAYA – Kementerian Pendidikan Malaysia (KPM) mengesahkan sebanyak 151 buah sekolah menengah di Johor akan digunakan sebagai pusat pengundian oleh Suruhanjaya Pilihan Raya (SPR) untuk proses Pilihan Raya Negeri (PRN) Johor yang dijadualkan berlangsung pada 12 Mac ini.

“KPM sudah berbincang dengan SPR agar tidak menggunakan sekolah menengah sebagai pusat pengundian PRN Johor kerana bimbang akan mengganggu persediaan peperiksaan Sijil Pelajaran Malaysia (SPM) 2021,” kata Menteri Kanan Pendidikan, Datuk Dr. Radzi Jidin selepas menyempurnakan Majlis Pelancaran Yayasan Didik Negara pada hari ini.

Menurut Datuk Dr. Radzi Jidin, KPM sedar bahawa SPR mempunyai pelbagai kekangan dalam melaksanakan PRN Johor. Walau bagaimanapun, KPM memohon kerjasama SPR untuk mempertimbangkan penggunaan sekolah menengah sebagai pusat pengundian dalam kadar yang paling minimum dan turut melibatkan penggunaan sekolah rendah kerana sebarang gangguan kepada persiapan peperiksaan SPM di sekolah menengah akan memberi implikasi besar kepada kelancaran proses SPM di negeri berkenaan.

Datuk Dr. Radzi Jidin berkata, KPM turut memohon kepada SPR supaya para guru yang terlibat bertugas sebagai pengawas peperiksaan, petugas peperiksaan atau pemeriksa kertas jawapan SPM dikecualikan menjadi petugas PRN Johor supaya mereka dapat menumpukan sepenuh perhatian terhadap peperiksaan SPM.

“Sehubungan dengan itu, guru-guru yang terlibat dalam proses peperiksaan SPM perlu memaklumkan kepada wakil SPR di kawasan masing-masing untuk mendapatkan pengecualian sebagai petugas SPR. Sekiranya tiada pengganti, maka guru-guru ini perlu melaporkan kepada wakil SPR,“ ujar Datuk Dr. Radzi Jidin.

Tambah Datuk Dr. Radzi Jidin lagi, calon SPM yang positif COVID-19 sebelum menduduki peperiksaan SPM perlu menjalani kuarantin kendiri dan tidak perlu menduduki peperiksaan SPM pada tarikh yang ditetapkan. Sebaliknya mereka akan menduduki peperiksaan SPM pada sidang berikutnya dan tarikh peperiksaan yang baru akan dimaklumkan kelak.

“Bagi calon yang sedang menduduki peperiksaan SPM dan pihak sekolah baru mendapat maklumat bahawa pelajar tersebut positif COVID-19, maka calon itu akan diletakkan di dalam sebuah bilik khas yang disediakan di sekolah berkenaan. Manakala calon yang menjadi kontak rapat pula, sekiranya perlu menjalani kuarantin, maka pelajar tersebut tidak perlu hadir ke tempat peperiksaan. Walau bagaimanapun, pelajar yang menjadi kontak rapat ini perlulah menunjukkan pengesahan daripada Kementerian Kesihatan Malaysia (KKM),“ jelas Datuk Dr. Radzi Jidin.


Yayasan Didik Negara Dilancarkan

PUTRAJAYA – Yayasan Didik Negara (YDN) yang ditubuhkan pada Julai 2021 kini sudah berjaya mengumpul sumbangan yang berjumlah RM20 juta. Kejayaan tersebut diumumkan oleh Menteri Kanan Pendidikan, Datuk Dr. Radzi Jidin pada majlis pelancaran yayasan berkenaan di Auditorium Kompleks E, Pusat Pentadbiran Kerajaan Persekutuan, Putrajaya petang tadi.

Menurut Datuk Dr. Radzi Jidin, sumbangan yang diterima juga dalam pelbagai bentuk seperti wang tunai dan juga barangan lain termasuklah gajet serta barangan keperluan persekolahan seperti komputer riba dan beg sekolah.

Menurut Datuk Dr. Radzi Jidin, YDN ditubuhkan sebagai organisasi yang mempunyai urus tadbir yang teratur dan sistematik. Selain itu, YDN turut berperanan sebagai badan rasmi yang bertanggungjawab untuk menggembleng kerjasama dan komitmen bersama-sama pelbagai lapisan masyarakat untuk menyalurkan sumbangan ke arah melestarikan pendidikan berkualiti.

“YDN juga bertindak sebagai pusat sehenti (one-stop center) bagi sebarang program kebajikan yang diusahakan bersama-sama agensi dan badan kerajaan, syarikat swasta dan golongan individu,” ujar Datuk Dr. Radzi Jidin.

Sehubungan itu, Datuk Dr. Radzi Jidin yang juga merupakan Pengasas dan Penaung YDN menyeru dan mengajak seluruh Keluarga Malaysia termasuklah warga korporat untuk bersatu tenaga dan menyumbang menerusi YDN bagi memastikan taraf pendidikan negara dapat dilonjakkan ke peringkat yang lebih tinggi.

“Sumbangan ini terbuka kepada orang awam juga kerana tanggungjawab pendidikan merupakan tanggungjawab semua. Manakala setiap bantuan sumbangan yang disalurkan kepada YDN akan diagihkan kepada para pelajar yang terjejas secara lebih teratur dan sistematik,” jelas Datuk Dr. Radzi Jidin.

Antara syarikat dan badan korporat yang memberi sumbangan kepada YDN termasuklah Bank Muamalat, Percetakan Nasional, Wysen, Takaful Malaysia, FGV Holding Berhad, Etiqa Family Takaful, Farm Fresh, EKUINAS, Pharmaniaga, Ronald McDonald House Charities, Tenaga Nasional Berhad (TNB), Malaysian Rubber Council dan Petroliam Nasional Berhad (PETRONAS).


PENJANA KPT-CAP Jana Kebolehpasaran Graduan

Menurut penelitian Lily Yulyadi Arnakim dan Siti Mariam Mat (2021), menerusi pemberdayaan kerjasama pendidikan antara negara anggota, ASEAN dilihat cakna akan fokusnya dalam melahirkan warga yang celik pengetahuan dan meluaskan pasaran sektor ekonomi melalui pelbagai peluang yang disediakan. Pemberdayaan ini diteraju oleh Southeast Asian Ministers Of Educatian Organization (SEAMEO) bagi pembangunan bangsa untuk melahirkan kehidupan yang lebih baik, pendidikan, kesihatan, budaya, tradisi, teknologi maklumat dan komunikasi, bahasa, pembasmian kemiskinan, pertanian dan sumber asli.

Sudah pasti, perkembangan pesat yang berlaku dalam agenda memperkukuhkan sektor ekonomi diberikan perhatian oleh pengurusan universiti dengan memberikan pendedahan dan amali kepada mahasiswa sebagai pemain sektor ini. Satu daripada program khusus yang dirancang dan dilaksanakan oleh kerajaan ialah Pelan Jana Semula Ekonomi Negara atau lebih dikenali sebagai PENJANA, yakni antara inisiatif rangsangan untuk menangani situasi ekonomi dan meringankan beban yang ditanggung oleh rakyat.

Mendepani cabaran ini, The Chartered Institute Logistics and Transport (CILT) Malaysia, iaitu sebuah badan profesional dalam bidang pengangkutan dan logistik telah mengadakan perbincangan dengan Kementerian Pengajian Tinggi (KPT) pada tahun 2021 bagi menangani isu kebolehpasaran graduan dan mengurangkan pengangguran akibat wabak COVID-19. CILTM komited bekerjasama dalam Program Pelan Jana Semula Ekonomi Negara (PENJANA) – Career Advancement Programme (CAP) mengkhususkan bidang logistik dan pengangkutan.

Menurut Datuk Muhammad Muhiyuddin Abdulah, Presiden CILTM, mahasiswa perlu mempunyai  pemikiran di luar kotak dan dan sentiasa berdaya saing. Musim pandemik ini CILTM sebagai badan profesional turut menawarkan kursus dan kemahiran dalam bidang logistik dan pengangkutan yang sudah tentu relevan sebagai instrumen ekonomi. Selain itu, CILTM akan sentiasa bekerjasama dengan pihak universiti dan industri untuk meningkatkan kebolehpasaran graduan.

Kementerian Pengajian Tinggi (KPT) juga mengambil inisiatif menggerakkan pelan ini melalui program utama di bawah peruntukan PENJANA, iaitu Pemadanan Kerja dan Penempatan (Job Matching and Placement)  yang dirancang untuk meningkatkan kemahiran dan penempatan kerja kepada peserta berdasarkan keperluan industri. Penjana KPT-CAP atau Program Kemajuan Karier, Kursus Advanced Enterprise Data Practioner (AEDA) atau Pengamal Data Perusahaan Lanjutan dan Aeda Analytic Skills / Business Analytics atau Kemahiran Analisis atau Analisis Perniagaan telah dianjurkan bersama-sama dengan Universiti Pertahanan Nasional Malaysia (UPNM), KPT, dan CADS yang memulakan latihan mulai bulan Februari yang melibatkan penyertaan graduan daripada seluruh IPT.

Program ini dirasmikan secara maya oleh Prof. Ts. Dr. Muhd. Zu Azhan Yahya, Timbalan Naib Canselor (Hal Ehwal Pelajar dan Alumni), UPNM. Menurut beliau, UPNM sentiasa berusaha dengan  pelbagai inisiatif dengan merangka pelbagai program dan latihan yang menjurus kepada pembangunan dan penempatan kerjaya dan seterusnya menyumbang kepada peningkatan kadar kebolehpasaran graduan universiti.

Menurut Sharizan Samad, Pengarah Pusat Kaunseling, Kerjaya dan Alumni UPNM, program UPNM berjaya mendapatkan kelulusan KPT dalam melaksanakan program latihan dan penempatan kerjaya kepada graduan UPNM dan Institut Pendidikan Tinggi (IPT).  Objektif program ini memberikan peluang dan latihan kepada graduan, khususnya dalam meningkatkan kemahiran graduan mahasiswa dan dalam waktu yang sama memberikan peluang penempatan kerjaya kepada graduan.

Antara peserta yang berjaya melalui program ini ialah Alia Mohd. Zaki dan Nurul Atiqah Rohaizar yang berkongsi pengalaman dan kegembiraan mereka meraih pengetahuan yang amat berguna daripada program yang dilaksanakan ini dan telah melayakkan mereka melebarkan bakat dan kepakaran dalam bidang masing-masing di firma antarabangsa.

UPNM akan terus berusaha dengan pelbagai idea, perancangan dan inisiatif dalam usaha bersama meningkatkan kebolehpasaran graduan dalam waktu yang sama untuk mengekalkan kadar peratusan graduan UPNM. Kerjasama pihak Centre of Applied Data Science (CADS) sebagai rakan strategik industri dengan pihak UPNM, adalah satu permulaan yang baik dalam merangka pelbagai lagi usaha dalam membantu mahasiswa graduan agar lebih cerdas dalam dunia pasaran kerjaya serta memahami pasang surut ekonomi.

Prof. Madya Ts. Dr. Jessica Ong Hai Liaw, Pakar Psikologi Bahasa Universiti Pertahanan Nasional Malaysia, Felow Kluster Wanita dan Masyarakat Majlis Profesor Negara.

Rabi’ahtuladawyah Md. Saleh, Perancang Bahasa Dewan Bahasa dan Pustaka.